text:
Par:Alexander Kabashoga
Abanyarwanda basa n’aho bemeye kwimenyereza ubwicanyi bwa Kagame kubera igitinyiro ahabwa n’uburiganya bw’ ingoma
Kuva Kagame yatangira kuyobora Inkotanyi, akicisha bagenzi be bo mu ngabo za RPF bashoboraga kumutera icyugazi, yagaragaje ko icyitegererezo cye cya mbere muli politike ari Rwabugiri. Uretse na Kagame wenyine, haba FPR yose ndetse no kuva kera ku bitero by’ Inyenzi (ingangurarugo…), impunzi z’abatutsi zateye u Rwanda zigaragaza ko zishaka kugarura ingoma ya cyami (ubu zikaba zarabigezeho zikimika umwami w’intambara Kigeri wa 6), intego yazo ikaba yari ukwimika umwami uteye igitinyiro cyagereranywa n’icya Sezisoni, alias Rwabugiri wahoraga mu ntambara z’urudaca, akica icyo akeka ko cyamubogamira cyose.
Kuba Kagame yica cyangwa akicisha umututsi n’umuhutu ashatse wese nk’uko Rwabugiri yabigenzaga, si imbaraga n’igihagararo aba abarusha, ahubwo ni igitinyiro n’ ubudahangarwa avana ku buriganya bw’ ingoma.
Kuva acyicaye kuri iyo ngoma rero, nta kizamubuza guhotora abatutsi bamubangamiye n’abahutu batamushimishije, kuko bigaragara ko amatwara ya Rwabugiri ari yo amumurikira.
Uburiganya bw’ingoma
Igitangaje ni uko muri iyi minsi ingabo za Kagame zifatanyije n’iza Kabila mu kurimbura abahutu baba muri Kivu n’ abatutsi i Kigali, abantu benshi, baracyahugiye mu mpaka z’ibyerekeye ihindurwa ry’ ingingo y’101 y’ itegeko umwami Kagame yishyiriyeho. Bamwe ngo ntashobora kurihindura, abandi ngo hari izindi ngingo zimwemerera kurihindura, nk’ aho Kagame ari umuntu ushishikajwe no kumenya ibyo amategeko amwemerera n’ ibyo atamwemerera. Ibyo ni ukwiyibagiza nkana ko umwami Kagame akora icyo ashaka muri kariya gahugu ke yigarurije ku ruhembe rw’umuheto.
Biteye inkeke cyane rero kubona abanyarwanda benshi, harimo n’abanyabwenge b’ukuri ndetse n’ababyitirirwa, barangazwa n’impaka z’ingingo z’amategeko mu gihe abantu bapfa, nk’aho haba hakiri umuntu waba utarasobanukirwa uburyo Kagame akora. Kagame amaze imyaka hafi 25 yica akarimbura abatutsi n’abahutu, hatagira umuntu n’umwe ushobora kumukoma imbere. Kurangazwa n’impaka z’ihindurwa ry’amategeko Kagame ubwe yishyiriyeho rero ni nko gusiga abana n’impyisi ugasinzira.
Ikindi giteye inkeke ni uko abenshi mu batutsi, (ndetse barimo n’ abiciwe ababo n’inkoramaraso za Kagame) bacyibwira ko ubwicanyi bwa Kagame bo ntacyo bubatwaye, kuko bizwi hose ko yibasira cyane cyane abahutu. Nyamara, niba hari n’abatarashatse kubibona hakiri kare ko Kagame ari umwami w’intambara ufatira urugero kuri Kigeri IV Rwabugiri, ubwicanyi n’umujinya ahorana byagombye kuba bitangiye kugaragariza buri wese ko ingoma ye irimbura abamuteye icyugazi bose, ahereye cyane cyane ku bamuri iruhande ngo badatuma ingoma ye ihungabana.
Iyo Kagame arimbura abahutu nk’uko arimo abigenza muri Kivu ubu nandika, abatutsi n’abahutu benshi barinumira nk’ aho ari ibintu bikwiye kumenyererwa, bikihanganirwa. No ku ngoma ya Rwabugiri ahubwo batangazwaga no kumva hashize ibyumeru bibiri nta muntu watanwze i bwami ngo yicwe urw’ agashinyaguro. Iyo yiraye muri bamwe mu batutsi yikanze ko bamuteye icyugazi, abanyarwanda ni bwo bashiduka igihe gito bati « batutsi nidukanguke Kagame ni umwicanyi ». Abenshi muribuka inyandiko Dr. Theogene Rudasingwa yigeze gusohora muri 2013 igira iti« ABATUTSI DUHUMUKE NAHO UBUNDI KAGAME AGIYE KUTUMARISHA! ». Mu kiganiro yagiranye n’ikondera.info avuga ku rupfu rwa muramu we Rwigara, umuririmbyi Ben Rutabana na we yagize ati « urupfu rwa Rwigara rwagombye guhumura abatutsi ».
Igitangaje rero ni uko abantu bumva izo mpuruza ukagira ngo bagiye gukanguka, ariko na bwo hashira iminsi mike, bose bakongera kwisubirira mu migono, ngo amatora adafifitse, ngo amategekonshinga, ngo iterambere, ngo ubworoherane, ngo imishyikirano, ngo urubuga rwa politiki.
Abatabona ko Kagame arimbura abatutsi n’ abahutu ku rugero rwa Kigeri IV Rwabugiri ni abadashaka kubibona
Yaba Rudasingwa, yaba Rutabana, bombi basobanuye ku buryo buhagije uko ingoma ya RPF itica abahutu gusa, ko n’ abatutsi benshi yabarimbuye. Abo Ben Rutabana abwira rero ni abakomeje gusinzira kandi Rudasingwa nta ko atagize ngo abumvishe ko kuba ari abatutsi bitababera urukingo ku bwicanyi bw’ ingoma ya RPF n’umwami wayo w’ ubwicanyi n’ intambara, Kigeri VI Kagame.
Njye rero ndavuga nti abahumye n’ abasinziriye bibwira ko ingoma ya Kigeri yica abahutu gusa ni abadashaka kureba, kuko kuva kera na kare ingoma ya cyami nta gihe itibasiye abatutsi ikabica ku bwinshi, n’abahutu bo yabicanaga ubugome n’agasuzuguro ndetse n’abo itishe ikanabanena. Kandi umugani w’Abadage, ngo udashaka kubona kumwambika amataratara ni uguta inyuma ya Huye (Wer nicht sehen will, dem hilft keine Brille).
Ushaka kumenya kamere y’ ubutegetsi bw’ Inkotanyi ni ngombwa ko abanza agasobanukirwa aho ziyemeje kuvana icyitegererezo kiranga imikorere n’amatwara yazo. Ku bantu bazi amateka y’u Rwanda kandi, ni bake bashidikanya ko ingoma ya Kagame n’Inkotanyi ze ifata icyitegererezo ku ngoma ya Kigeri IV Rwabugiri wavutse ari Sezisoni mwene Nkoronko. Uretse no mu mikorere n’amatwara, hari kandi byinshi mu mazina n’inyito bigaragarira umuntu wese ushaka kureba, ingoma ya Kagame yigana iya Rwabugiri, haba mu gushoza intambara za buri kanya, haba mu kwica abatutsi no gukandamiza abahutu.
Kuba ingoma ya Kagame ari ingoma ya cyami byo ndakeka ari bake bakibishidikanyaho, cyane cyane nyuma y’ aho abwiriye abagaragu be mu mwiherero ko bose ari ba ‘Ntakavuro’. Nta muntu wakangara abatware b’u Rwanda kariya kageni atiyumvamo ko we ari umwami nyir’u Rwanda. Birazwi ko Inyenzi-Nkotanyi zimitse ubu butegetsi zitahwemye kugaragaza ko zirwanira kugarura ingoma ya cyami, ariko ikaba ya yindi yicisha ubukana, nk’ uko ibimenyetso mu nyito zihaye bigusha kuri Rwabugiri uzwiho kuba yararanzwe no kurimbura uwamutera icyugazi wese:
Icya mbere mu nyito ni uko ingabo za LUNARI zateye u Rwanda kuva muri 1962 kugeza muri 1967 ziyiseInyenzi. Mu by’ ukuri, iryo zina ryari ihinamagambo rivuga « Ingangurarugo ziyemeje kuba ingenzi ». Nk’uko amateka abitwibutsa, Ingangurarugo, zari umutwe w’ingabo bwite zarindaga Rwabugiri (garde prétorienne).
Icya kabiri, cyo gisa n’ aho kidakenewe ibisobanuro ni uko zijya kongera gutera u Rwanda muri 1990, noneho zaje zitwa Inkotanyi, bikaba bizwi hose ko « Inkotanyi cyaneee » ari izina ry’imyato rya Rwabugiri. Ni ukuvuga ko « Inyenzi », ari zo zaje kuba « Inkotanyi », muri iyo myaka yose icyitegererezo gikomeye zikuraho amatwara nta kindi kitari Rwabugiri, umwami waranzwe n’ubugome n’ubwicanyi bukabije, bwarimbuye abatutsi bugahekura abahutu nk’ uko ingero zikurikira zo mu mateka y’uwo mwami zibyerekana :
Kubera intambara Rwabugiri yahoraga ashoza mu baturanyi bose (nk’uko Kagame na we adahwema kuzishoza) imiryango myinshi y’abatutsi yari yarashize, nk’uko Padiri Pagès (umwe mu banditsi ba mbere b’amateka banditse ku by’ ingoma ya cyami yo mu Rwanda) abisobanura agira ati: « Hari ingero zitangwa z’imiryango abantu bayo hafi ya bose bagiye bicwa mu ntambara z’urudaca, ku buryo ababyeyi bahoraga mu miborogo bikoma izo ntambara zabamariraga abagabo zikabahekura n’abana » ( Pagès, 1933 : Un royaume Hamite au centre de l’Afrique, p. 178).
Rwabugiri yari umuntu ugira umujinya cyane, urakara vuba kandi akabangukirwa no kwica. Ubuzima bw’ umuntu nta cyo bwari bumubwiye ariko ukuri kutavuguruzwa ni uko abenshi mu bagwaga muri ubwo bwicanyi bwe cyane cyane ari abatutsi babaga bamwegereye. Abahutu, uretse abaherekezaga ingabo mu bitero, abamugenderaga kure ntibagiraga aho hahurira n’ ubwo bwicanyi bwe (p.179). N’abahutu babaga barayobotse ingoma bakingira inkomamashyi bakamenya umwanya wabo udasagarira ingoma ye, nta cyo Rwabuguri yabatwaraga (mwirebere uko Kagame afata ba Rucagu, Habumuremyi, Bizimana, Murekezi na ba Mukantabana), ariko abatutsi babaga bari ibyegera bye bya hafi kubera imyanya y’ ubutware babaga bafite bamuhoraga iruhande bamukeza, bityo yagira uburakari akaba ari bo yiraramo (op. cit., p. 179). Ibyo byatumaga abatware bakuru bamutinya cyane, kuko yarakazwaga n’akantu gato ntazuyaze kumena amaraso. Ni uko abatware bakuru benshi bashize bishwe ku kagambane, bagatangwa akenshi barezwe ibinyoma bakicwa nta rubanza rubaye ngo biregure.
Sezisoni mwene Nkoronko wiyise Rwabugiri
Ni kuri ubwo buryo Rwampembwe yajugunywe mu rwobo rwa Bayanga (mu Bugesera), Byezimbere Rwabugiri amwahuranya inkota i Gashora, Kabaka, se wa Muyogoma yicirwa i Nyagasozi, naho Muhumuza wari umutware w’ Abagwabiro bo mu Bugoyi, yicwa aboshywe ajugunywa ku rutare rwa Nkuli ruri hafi yo mu Rwankeri. Ubwo bwicanyi bwa buri kanya bwari bwaramenyerewe ku buryo mbere y’umwaduko w’abazungu, ngo nta cyumeru cyashiraga i bwami hadatanzwe umuntu ngo yicwe mu gashinyaguro amenewe amaraso. Iyo hashiraga nk’ibyumweru birenze bitatu nta muntu wishwe, ibyo byafatwaga nk’ ikintu kidasanzwe, ku buryo abantu bagendaga bavuga mu gihugu hose ngo « ni ubuhoro i bwami» (uko byanditswe na, Padiri Pagès, 1933 : p.377).
Ndetse n’abo mu muryango w’i bwami ntiyabareberaga izuba kuko yagiraga ishyari cyane, ntiyemere ko hagira undi muntu abantu bakwishimira cyangwa ngo bamutangarire (ibyo nta muntu bibibutsa?) : Uko ni ko Gacinya (umwuzukuru wa Gagindiro) yishwe, kubera ko bavugaga ko afite abana beza kandi nawe akagira uburanga butuma abantu bamukunda. Ibyo byateye Rwabugiri ishyari rikomeye, maze umunsi umwe Gacinya amugeze imbere amucumita inkoni mu gituza hanyuma aza kwicwa n’icyo gisebe cyarabaye umufunzo.
Abavandimwe ba Rwabugiri, Nyamwesa na Nyamahe na bo ubwabo kuba bava inda imwe na we ntibyamubujije kubohereza kwa Nyamuzinda: Ngo yumvise abantu bavuga ko na bo bashobora kugirwa abami ahita abanogoramo amaso. Naho Nyambibi, umugore we, ngo yamubonye akoresha inzaratsi agira ngo Rwabugiri amukunde, aho kumukunda amukubita inkota. Na Sangano wo mu Bwishaza wari warahaye uwo mugore izo nzaratsi yoherezwa inzira imwe n’uwo yazihaye. Giharamagara, Bihire ndetse na Nkoronko (se wamureze) barishwe bakekwaho ubugambanyi mu rupfu rwa Murorunkwere, wahoze ari umugore wa Nkoronko mbere y’uko aba umugabekazi). Rwatambuga, umutware w’Abashakamba, we bamubaze areba kugeza igihe ashiriyemo umwuka. Abandi bagore ba Rwabugiri na bo byababereye umwaku : Nyiraburunga ( nyina wa Rutarindwa, Baryinyonza na Karara) ndetse na murumuna we Nyiramaroba (nyina wa Kamarashavu) na bo Rwabugiri yarabicishije( abaziza ko ngo batamugaragarije ko nyina Murorunkwere adatwite inda y’ umuhutu Serutenganya). Naho Katebera mwene Nkundiye, akaba umwuzukuru wa Kabego, Rwabugiri ubwe ngo ni we wamwinigiye kandi (uwo Katebera) yari yaraje kumuhakwaho nyuma y’uko (Rwabugiri) yishe se na sekuru.
Muri izi ngero ntanze, nahisemo kwibanda ku batutsi barimbuwe ngira ngo nibutse ko ingoma Inkotanyi zigenderaho nta gihe itishe abatutsi ariko umubare w’abahutu n’abanyamahanga Sezisoni yishe cyangwa akicisha na wo ni munini cyane (Uwashaka kumenye urutonde rw’abazwi yasoma mu gitabo cya Pagès ndetse n’icya Mgr Alexis Kagame).
Uku kwiyibutsa amateka byari bigamije kwibutsa abibwiraga ko ingoma y’abatutsi itica abatutsi, ko gusinzira kutatewe no kubura ibimenyetso ahubwo ko ari ukubyirengagiza. Abakeka ko ibyo Kagame yakoreye ba Kabera na ba Karegeya ari ibyadukiriye, bibuke ko haba Inyenzi (Ingangurarugo), haba Inkotanyi, zabaciriye amarenga zigaragaza ko ziyemeje kugendera ku matwara y’umwicanyi Rwabugiri utarigeze na rimwe azuyaza kurimbura abatutsi.
Umwanzuro
Ingoma ya Kagame, kimwe n’iya Rwabugiri ifatiraho urugero nta gihe itarimbuye abatutsi bashoboraga kumutera icyugazi. Ibyo kandi Shebuja wa karinga abishobora kubera igitinyiro ahabwa n’ubutiriganya bw’ ingoma. Niba hari abatarashatse kubibona, nk’uko Rudasingwa yabyanditse na Rutabana akabivuga, nibakomeza kwirengagiza ibimenyetso bigaragara, bazaba bakina n’urupfu rubagera amajanja. Kwanga gukina n’urupfu ni ukwiyemeza kwigobotora ubutiriganya bw’ ingoma, kuko kagame wenyine nta butwari cyangwa ubumanzi arusha abandi batutsi n’abahutu.
N’ubwo rero mu mujinya we n’urwango rwinshi Kagame ubu agamije kurimbura abahutu mu Rwanda no muri Kivu, imiryango y’abatutsi ishobora na yo kuzarimbuka nko ku gihe cya Rwabugiri nibahugira mu gukeza ingoma bita ko ngo ari iyabo. Naho kurangazwa n’impaka zerekeranye no guhindura itegeko Kagame ubwe yishyiriyeho na byo ni ukwiyibagiza ko ingoma y’umwami w’intambara idashishikajwe n’ibyanditswe mu bitabo kandi yariyemeje gukora uko ibyumva nka Kalinga ya Rwabugiri. Birazwi ko umututsi cyangwa umuhutu uzayibangamira wese itazazuyaza kumuboha akandoyi ikohereza muri Rweru.
Baca umugani mu kinyarwanda ngo akaboko kafashe ingoma ntikarekura kadaciwe. Aho kuguma muri izo mpaka z’itegekonshinga rero, abahutu n’abatutsi aho bava bakagera (baba abari mu Rwanda cyangwa hanze yarwo), bari bakwiye kwiyibutsa ko igitinyiro cya Kagame kitava ku butwari cyangwa ubwenge budasanzwe afite ahubwo gishingiye ku buriganya bw’ingoma. Bityo bakiyemeza kujya ingamba zo kuvana uwo Sezisoni mushya kuri iyo ntebe ya Shebuja wa Kalinga nshya (constitution) atari yabarimbura, kuko we agambiriye kubacamo igikuba gikomeye kugira ngo bahore mu bwoba, bamuramye, yice uwo ashatse, nduzi ko nta we azakiza. Abami baranzwe n’ubwicanyi kurusha abandi, ari bo Ruganzu II (wadukanye Kalinga avuye i Karagwe) na Kigeri IV Rwabugiri, uko ingoma zabo zarangiye birazwi. Uyu wundi Kigeri VI waje yiyemeje kurusha ubwicanyi abo bakurambere be, mumenye ko atari inyuguti zo mu bitabo yiyandikishirije zizamuvana ku ngoma.


c: text/html

text:
Bakristu, bavandimwe, mwebwe mugannye uru rubuga bwa mbere,
Kristu Yezu akuzwe! Muraho!
Uru rubuga rwashinzwe mu rwego rwo kunganira abitangira ubudatuza umurimo w’Imana mu iyogezabutumwa kandi rushyirirwaho abakristu b’ingeri zose, hagamijwe gusakaza amasomo matagatifu n’ivanjili buri munsi, binyuze mu itumanaho rigezweho ngo bigere no ku bantu b’ imihanda yose bumva ikinyarwanda. Byongeye, u Rwanda rwacu kimwe n’akarere ruherereyemo hari kuza amajyabere mu itumanaho…bityo rero, akaba ari n’umwanya wo gushyira mu ngiro zimwe mu ngingo za Sinodi isanzwe y’Abepiskopi yigaga ku Iyogezabutumwa, i Vatikani mu Kwakira 2012
Birababaje ko umwanya wo kumva Misa za mu gitondo wabaye ingume, kubera imirimo itandukanye. Abandi kubera impamvu zitunguranye n’iz’uburwayi… Nk’abavuzwe mu ngero zatanzwe bashobora kwifashiha uru rubuga mu gusoma no gusangira ijambo ry’Imana bunze ubumwe na Kristu na Kiliziya ye yose.
Ntawashira amanga ngo avuge ko ibyo bisimbura kujya mu Misa, yo sengesho rikuru. Ariko turizera ko bizunganira benshi muri mwe, mu gukomeza kunga ubumwe n’Imana no kwimika ubumuntu nyabwo mu buzima bwa buri munsi.
Aya masomo agenurwa muli Bibiliya Ntagatifu (uko yahinduwe mu kinyarwanda n’Inama y’Abepiskopi b’u Rwanda) hagendewe kuri kalindari ngarukamwaka ya Liturujiya. Hanyuma y’ibyo, dufite amahirwe yo kubona paji y’inyigisho idufasha kuzirikana no gusobanukirwa neza ayo masomo. Ikaba itegurwa n’abasaserdoti batandukanye baturuka hirya no hino muli diyosezi zo mu Rwanda.
Twiseguye ku bazabona wenda amakosa y’imyandikirwe, tukizera ko ntacyo bizahindura ku mwimerere w’Ibyanditswe Bitagatifu no ku nyigisho izaba yatanzwe.
Dushimiye byimazeyo abadutera inkunga y’isengesho kugira ngo uru rubuga rukomeze gutambuka, by’umwihariko twifurije amahoro y’Imana abo iki gikorwa gifasha mu migenzereze yabo ya buri gihe.
“Koko rero ibyanditswe kera byose, byandikiwe kutubera inyigisho kugirango tugire icyizere, twihangane kandi duhumurizwe na byo”. (Rm 15,4)

robotstxt: allowed

filter: keep


text:
Mu gitondo cyo ku itariki ya 8 Werurwe 2018, ni bwo uyu mwana w’umuhungu yakuwemo imyenda yari yambaye ategekwa kuyimesera ku ishuri.Uyu mwana yabwiye umwarimu we ko iwabo nta mazi bari bafite ndetse ari byo byatumye azana imyenda itameshe.
Uyu munyeshuri we yabwiye IGIHE ko yanze gusiba ishuri ahitamo kuza yambaye imyenda yanduye.
Yagize ati “ Byatewe n’uko mu rugo nta mazi na make yari ahari kandi n’ahantu tuvoma ni kure ku buryo iyo njyayo nari gusiba ishuri kuko aho tuyakura tuhagenda amasaha arenga abiri.”
Umwarimu wigisha uyu mwana wanze ko izina rye ritangazwa we avuga ko yahisemo guteka uyu mwana kumesa imyenda yari yambaye agambiriye kumutoza isuku kugira ngo atazongera kuza ku ishuri asa nabi.
Yagize ati “ Ni nk’igihano kuko yaje asa nabi kandi abana b’aha bamaze kubigira akamenyero kandi n’abandi ni ko tujya tubagenza.”
Umwe mu babyeyi barera muri iki kigo, we yavuze ko atashimishijwe n’uburyo uyu mwana yategetswe kumesera imyenda yari yambaye ku ishuri.
Yagize ati “ Biriya ntabwo bikwiye kuko abarimu ubwabo bazi ikibazo cy’amazi dufite kuko no kubona aho umuntu ayavoma bimusaba gukora ingendo z’amasaha arenga abiri, nonese iyo umwana asiba ishuri nibyo byari kuba byiza? Njye mbona bari bakwiye gukora ubuvugizi amazi akagera aha aho kujya bahora bashonda abana.”
Umuyobozi w’Urwunge rw’Amashuri rwa Ndama, Kigundu Richard, we yavuze ko babikora mu rwego rwo guhindura imyumvire y’abana biga muri iki kigo.
Yagize ati “ Gusa nabi kwabo nta kundi kuko turi kubagarura mu ishuri cyane ko abana biga aha ari ba bandi bari abashumba n’abandi bari mu mirimo yose ibonetse ku buryo icya mbere ari uguhindura imyumvire yabo umwana akumva ko kuza mu ishuri akarabye ari ngombwa.”
Muri aka Kagari ka Ndama ndetse n’utundi tugakikije nta mashanyarazi n’amazi byari byahagera ku buryo usanga bamwe mu barimu n’ababyeyi bemeza ko iki ari kimwe mu bituma abana bagira umwanda.


text:
Kuribwa n’imihango y’abakobwa bishobora guterwa n’impamvu zitandukanye, ariko icyo tugendereye aha ni ukubunganira tubaha zimwe mu nama z’uko uwahuye n’icyo kibazo yabyifatamo.
Bimwe mu byo wakora :
* Kwirinda isukari y’inyenganda (sucres raffinés)
* Gukoresha inshuro nyinshi utubuto (nk’inzuzi z’ibihaza, imbuto z’ibihwagari -graines de tournesol -sunflower seeds; sezame,…)
* Gukunda gukoresha ibiribwa bikungahaye kuri vitamini E (ni nka tomate, ingano zinitse -cyangwa ibindi binyampeke byinitse, amavuta ya elayo -huile d’olive -oliv oil, umwembe,…)
* Kuva burundu ku itabi no kwirinda umwotsi waryo, ndetse n’ikawa.
Ibindi by’ingirakamaro kuri wowe :
1. Soya ni kimwe mu biribwa bishyira kuri gahunda nziza ivuburwa ry’imisemburo mvuzo (hormones) ikoresha neza umubiri w’umugore. Muri soya habonekamo ibyo bita isoflavones bikora nka oestrogènes zivuburwa n’imirerantanga y’umugore (ovaires), kandi zikuzuza izibuzeho zigabanuka igihe umugore ageze mu gihe cyo gucura.
2. Kugira gahunda yo kwicara mu mazi menshi y’akazuyazi (mu bassin nini) ni ingenzi cyane ku mugore, cyane cyane iyo arwaye zimwe mu ndwara z’ibyuririzi zifata mu myanya ndangagitsina (infection génitale).
Kugira ngo birusheho kugira akamaro, wakongeramo ibi bikurikira :
* umutobe w’indimu: indimu 2 cyangwa 3 muri litiro y’amazi (ubwo ni ukongera umubare ukurikije litiro z’amazi wakoresheje).
* Hari n’ibindi bimera wavugutira muri ayo mazi : twavugamo nka capucine (indabyo zitwa kapusine), poivre d’eau (igorogonzo rito)
Muzahirwe no kumererwa neza, kandi mumenye ko ak’imuhana kaza imvura ihise. Ntugahore wumva ko umubiri wawe uzitabwaho na muganga gusa, kuko hari n’igihe wageramo udashobora kumubona hafi yawe. Wowe ubwawe ni wowe wa mbere ugomba kwita ku mubiri wawe.
Ikitonderwa:Izi si inama za muganga, niba ufite ikibazo cyo kuribwa mu gihe cy'imihango egera muganga. Inama za http://igitsina topstories24.com ntizisimbura iza muganga.


text:
Kandi ntimuteze agahinda Umwuka Wera w'Imana wabashyiriweho kuba ikimenyetso, kugeza ku munsi wo gucungurwa. Abefeso 4:30 “Abantu benshi ubu bishyize mu nzira yo gutuka Umwuka Wera w’Imana no gusuzugura ibyo bemejwe n’umutimanama. Bajya ku ruhade rubi babyihitiyemo. Bigomeka ku Mana. Bakandagirana imbabazi z’Imana, bagakerensa ubutabera bwayo. Baguye ikinya mu by’Umwuka …Ibikurikira
Ubukristo
Kwihana no kutaninira umutimanama
Kwihana “Uhisha ibicumuro bye ntazagubwa neza, Ariko ubyatura akabireka azababarirwa.” Imigani 28:13 “Ariko kuko ufite umutima unangiwe utihana, wirindirije umujinya uzaba ku munsi w’uburakari, ubwo amateka y’ukuri y’Imana azahishurwa.” Abaroma 2:5 “igihe cyo kuziba icyuho cy’ubunenganenzi bw’igihe cyashize. Mureke habeho ikangura ry’urukundo rwa mbere n’umuhati wa kera uhembuke. Mukoresheje kwatura …Ibikurikira
KWITANGIRA UMURIMO W’IMANA BUSHYA
Iminsi ntihwana, haba ubwo umurimo w’Imana ukozwe mu buryohe abantu bakakirana ukuri ubwuzu, nyamara umwanzi aba arekereje ashaka inzitizi zose yatambika mu nzira y’ukuri. Muri icyo gihe ni bwo abakozi b’Imana baba bagomba gukorana kwihangana, gushinyiriza no kongera umwuka wo kwitambaho igitambo. Ibi si bishya Luteri yahanganye n’ubupapa agera ku …Ibikurikira
ICYO AMATEGEKO Y’IMANA AMARIRA UYUMVIRA
Kwibeshya cyangwa ubuhakanyi bitera benshi kwizera ko Yesu yakuyeho amategeko ubwo yabambwaga. Ibi ni ukwitiranya, ni yo mpamvu dukwiriye gusobanukirwa ko icyo Yesu yakuyeho ari urwandiko rwari rukubiyemo amategeko y’iby’imihango. “…Igahanagura urwandiko rw’imihango rwaturegaga, ikarudukuzaho kurubamba ku musaraba.” (Abakolosayi 2:14). Iki gitabo cyo gushinja Abisirayeli cyarimo amategeko yari yaranditswe n’ikiganza …Ibikurikira
GUKOMEZWA N’INSHINGANO
“Wa munyabute we, sanga ikimonyo, Witegereze uko kigenza kandi ugire ubwenge. Ntikigira umutware cyangwa igisonga cyangwa shebuja, Ariko gihunika ibiryo byacyo mu cyi, Kandi mu isarura kikishakira ibigitunga. Uzasinzira ugeze ryari, wa munyabute we? Uzakanguka ryari? Uti: Henga nsinzire gato, nihweture kanzinya, Kandi nipfunyapfunye nsinzire. Nuko ubukene buzakugeraho nk’umwambuzi, N’ubutindi …Ibikurikira
KUBAHA ABATURUTA UBUKURU
"Ujye uhagurukira umeze imvi, wubahe umusaza, utinye Imana yawe. Ndi Uwiteka." Abalewi 19:32 “Ubwiza bw’abasore ni imbaraga zabo, Kandi ubwiza bw’abasaza ni uruyenzi rw’imvi.” Imigani 20:29 “Imana yategetse ko hakwiriye kubahwa cyane cyane abasaza. Iravuga iti:Uruyenzi rw’imvi ni ikamba ry’icyubahiro, Bibonekeshwa no kujya mu nzira yo gukiranuka.” Imigani 16:31 Bivuga …Ibikurikira
IMPINGA Y’ABANYABWENGE
Umunara ubamo abarinzi, usumba inkike, inkike ikingira umurwa, ni ko bimeze ku bantu b’Imana. Amahame n’amategeko ni uruzitiro rubakingira, abayobozi n’ababwiriza ni bo barinzi. Inshingano zo kuyobora abantu ukoresheje ukuri kw’Imana ni wo munara w’abarinzi. Ubwenge ni nk’umunara w’abarinzi kuko bufite imboni ireba kure bukereka nyirabwo akaga n’amahirwe, bukamuhitiramo ibyamugwa …Ibikurikira
Imico myiza iraharanirwa ntabwo yizana
“Nuko umwami ategeka Ashipenazi umutware w’inkone ze, kuzana abana b’abasore bamwe bo mu Bisirayeli bo mu muryango w’umwami, n’ab’imfura bandi batagira inenge, ahubwo b’abanyaburanga, b’abahanga mu by’ubwenge bwose, bajijuka mu byo kumenya, b’ingenzuzi mu by’ubwenge, kandi batinyuka guhagarara mu nzu y’umwami, kugira ngo abigishe ubwenge bw’Abakaludaya n’ururimi rwabo.”Daniyeli 1:3-4 “Imico …Ibikurikira
Icyo twigira kuri Elisa
Elisa ni we muhanuzi w’amahoro wagaburiye abanzi b’igihugu cyabo igihe bari bagiteye kandi ari we bashaka cyane (2 Abami 6:8-23), ariko ntiyabuze guhamagaza idubu zikica abana bigize ibyigomeke bo muri Isirayeli igihe bamusuzuguraga bamuserereza. “Elisa yari umuntu w’umugwaneza ufite umutima w’imbabazi; ariko yashoboraga no gukariha nk’uko bigaragarira mu byo yakoze …Ibikurikira
Agaciro k’umuntu imbere y’Imana
Yaremwe ku ishusho y’Imana “Imana irema umuntu ngo agire ishusho yayo, afite ishusho y’Imana ni ko yamuremye, umugabo n’umugore ni ko yabaremye.” Itangiriro 1:27. Yesu yishimira kubana na we “…Icyo gihe nari kumwe na yo ndi umukozi w’umuhanga, Kandi nari umunezero wayo iminsi yose, Ngahora nezerewe imbere yayo, Nkishimira mu …Ibikurikira


text:
Umunsi w'umuganura wizihirijwe ku rwego rw'akarere wizihirijwe mu murenge wa Ruramira, akagari ka Ruyonza, aho abaturage n'abayobozi bashimiye ibyo bagezeho mu iterambere, babikesha Ubuyobozi bwiza. Ni umunsi waranzwe n’ibyishimo byinshi binyuze mu mbyino zitandukanye, imivugo, ubutumwa bwatanzwe n’abafashe ijambo, guha abana amata, kuganura ku musaruro wabonetse n’ibindi bikorwa bitandukanye bijyanye n’uyu munsi.
Mu ijambo rye, Umuyobozi w’Akarere ka Kayonza MURENZI Jean Claude yagize ati: “Hirya no hino mu mirenge abaturage bahuye bagaragaza ibimaze kugerwaho. Mu murenge wa Ruramira, hari byinshi twagezeho by’indashyikirwa cyane mu mihigo kandi byahinduye ubuzima bw’abaturage nk’ivuriro rito (Health Post) ryubatswe ku bufatanye n’abaturage kandi rikaba ririmo gukora neza, inyubako y’umurenge irimo kubakwa kugirango abaturage barusheho kubona serivisi nziza, imihanda itandukanye yakozwe, guhuza ubutaka, kuvugurura urutoki n’ibindi bikorwa byatumye abaturage bagera ku ntego bari biyemeje”.
Agendeye ku nsanganyamatsiko y’uyu mwaka : “Umuco isôoko y’ubumwe n’ishingiro ryo kwigira”, yakomeje muri aya magambo: “Umuganura wacu urangwa n’ubusabane nk’ikimenyetso cy’ubumwe dufitanye nk’abanyarwanda. Icyo gihango tukagikomeraho kuko kiduhesha ishema mu ruhando mpuzamahanga, kandi twese tukakibonamo nko kwigira. Dufite inshingano kandi yo gufasha no kuremera abatishoboye, batageze ku ntego. Tuboneyeho gusaba ko hakongerwa ingufu mu gutanga ubwisungane mu kwivuza, turabashishikariza kwizigama, kugira isuku, uburere bw'abana, imirire myiza kugirango tugere ku ntego zacu zo guteza igihugu cyacu imbere”.
Umunyamabanga Nshingwabikorwa w’intara y’iburasirazuba Habimana Kizito ari nawe wari umushyitsi mukuru, yagize ati: “Umuganura ni umunsi twicara hamwe tukungurana ibitekerezo dushingiye ku byo twamaze kugeraho (umusaruro tuba twarabonye mu buryo butandukanye), tukaganira ku mbaraga twakoresheje, tugaha abana amata, tukaremera abatishoboye, tugafata n’ingamba zo kugirango duterere imbere rimwe”.
Yakomeje ashimira abaturage b’akagari ka Ruyonza asobanura ko bigaragara ko bitabiriye umurimo bitewe n’umusaruro bamuritse. Ati: “Ariko ni ngombwa ko dutekereza ko ibi bintu bitikora. Ndagirango nshimire ubuyobozi bwacu bwiza burangajwe imbere na Nyakubahwa Perezida wa Repubulika Paul Kagame ku bw’umutekano utuma dukora ibingibi, ibikorwa remezo (imihanda, amashuri. Amavuriro, Umurenge SACCO…). Natwe, Tuge tureba ngo uruhare rwacu, ni iki twakongeramo imbaraga kugirango dusigasire ibyo tumaze kugeraho ariko tunarusheho kugera kuri byinshi kurushaho kuko iterambere ntago rijya rihagarara”.
Yabasabye ko umutekano waba ishingiro mu byo bahiga, kandi kugirango bawugereho, buri wese akaba ijisho rya mugenzi we. Ubu butumwa yabutanze muri aya magambo: “ mukorane n’ubuyobozi n’inzego z’umutekano kuko kwigira kuzima turimo kuvuga, gushingiye ku kuba dufite umutekano. Ariko nawo ushingira ku bantu bafite ubuzima bwiza, batanywa ibiyobyabwenge, inzoga z’inkorano n’ibindi kandi twemera ko iterambere ry’igihugu cyacu rishingira ku iterambere ry’umuryango, turwanye amakimbirane mu ngo, duce ubuzererezi mu bana n’ibindi byasubiza inyuma iterambere ry’umuryango”.


text:
Urwego rw’Umuvunyi rwashyiriyeho abaturage bo mu Karere ka Ngoma uburyo bw’ikoranabuhanga hifashishijwe ‘Internet’ mu kubagezaho ibibazo byabo bikabasha kubonerwa ibisubizo.
Biciye mu rwego rw’amadini n’ ibigo bya Kaminuza, Urwego rw’umuvunyi rwarabifashishije kuko bahura n’abantu benshi kugira ngo bajye bafasha abaturage kugeza ibibazo byabo ku rwego rw’Umuvunyi hifashishijwe ‘Internet’ kandi bakabikorerwa kubuntu.
Habakurama Peter, akorera muri ‘Cyber café’ y’Urwego rw’Umuvunyi mu karere ka Ngoma ku bufatanye na Anglican Church diyoseze ya Kibungo. Avuga ko iyi ‘Cyber’ yaje mu rwego rwo kwegera abaturage bafite ibibazo byananiranye ku murenge no ku karere.
Avuga ko iyi gahunda kuva yatangira amaze kwakira ibibazo birenze 15, ibyinshi ngo ukaba usanga ari ibijyanye no kuburana amasambu n’indi mitungo. Ikindi ni uko ibibazo abaturage babagezaho ngo biba bivuye mu mirenge igize akarere.
Ibyo bibazo akenshi ngo abaturage babizana byaratinze gukemurwa n’abayobozi, bigatuma bayoboka Urwego rw’Umuvunyi.
Habakurama avuga ko mu bibazo babashije gukemurira abaturage harimo nk’ibyo mu mirenge ya Rukira na Rurenge mu kagali ka Rujambarara, aho bakemuye ikibazo cy’amasambu yaburanwaga.
Akomeza avuga ko ibi bibazo bikemurwa bibanza guca mu nzego zo ku murenge n’akarere biteyeho umukono, hanyuma umuturage akabona kubizana ku mukozi w’Urwego rw’Umuvunyi byanditse ku mpapuro na we akabisikana [scan] hanyuma bakabyohereza hifashishijwe ’Internet’.
Avuga kandi ko ibi biri mu rwego rwo korohereza abaturage guhora basiragira i Kigali bajyana ibibazo byabo ku rwego rw’Umuvunyi, kuko ngo wasangaga akenshi umuturage wajyanaga ikibazo cye i Kigali yarabaga adafite aho arara yemwe ngo nta n’abavandimwe be ahagira.
Aha hantu hafasha abaturage kugeza ibibazo byabo ku rwego rw’Umuvunyi zikorera mu turere dutandatu ari two Rusizi, Rubavu kuri ULK, Huye, Gicumbi, Ngoma na Nyagatare.


text:
Gutandukana n’umukunzi wawe, si ibintu byoroshye na mba. Hari abatandukana babihubukiye, nyuma bakifuza kuba bakongera kubana cyangwa gukundana n’abo bashwanye, ugasanga ntibibashobokeye cyangwa bakabigeraho bibagoye cyane.
Dore ibibazo 10 muba mugomba kwibaza mbere yo gufata umwanzuro wo gutandukana:
1- Ese nagerageje ibishoboka byose ngo twe gutandukana?
Uribwira uti twagiranye ibihe byiza kenshi kandi igihe kirekire, none ubu, ntakinyikoza. Ahora ambwira ko akazi kabaye kenshi, hakaba nubwo muhamagara ntanyitabe. Ntabwo tukigirana ibihe byiza nka mbere. Mfashe umwanzuro, ngiye gutandukana na we nta nteguza. Oya rwose wibihubukira! Banza ugerageze uko ushoboye, umenye impamvu aguha niba ari ukuri, ndetse unegere inkoramutima zawe zikugire inama. Mbere yo gufata icyemezo cyo gutandunana na we, banza ugerageze ibishoboka byose nibinanirana ube ari bwo ufata umwanzuro wo gutandukana na we.
2- Ese dufitanye imishinga yo mu gihe kizaza, dufite icyerekezo kimwe muri gahunda ziri imbere ?
Reba niba mufite imishinga imwe mu gihe kizaza. Tuzabyarana abana bangahe ? Dufite gahunda yo kuzakora iki mu bihe biri imbere?... Niba ubona mudafite icyerekezo kimwe, cyangwa hari ibintu byinshi mutumva kimwe kandi atava ku izima, aho ushobora kurekana na we niba wumva udashobora kugendera ku murongo aguha cyangwa uwo wowe umuha, cyangwa se ngo mubashe kugirana ibiganiro kugirango mwumve ikiri ukuri muzakora cyangwa muzakurikiza mu buzima bwanyu buri imbere.
3- Ese nidutandukana nibwo nzagira ibihe n’ubuzima bwiza kuruta turi kumwe ?
Reba niba uko mubanye biterwa n’uko ateye, utazashiduka arengana ahubwo wenda akaba ari wowe udashobotse. Ushobora kurebera ku bandi bagenzi bawe n’ubwo mu rukundo buri wese akunda ukwe. Ariko gereranya urebe niba nimurekana ari bwo bizakugendekera neza kurushaho, cyangwa niba bidashobora kuzazamba ukabaho mu buzima utishimiye kurusha ubwo mubanyemo.
4- Ese simfashe icyemezo mpubutse cyangwa imburagihe ?
Reba neza niba icyemezo ufashe utagihubukiye. Reba niba waragerageje bihagije. Reba niba mu nama inkoramutima zawe zakugiriye waragerageje kuzikurikiza bikanga. Fata umwanya uhagije n’igihe gihagije cyo kubitekerezaho.
5- Ese mu by’ukuri kuba ngiye gutandukana na we ndi mu kuri cyangwa ni njye munyamafuti ?
Zirikana ko niba ari wowe munyamafuti, n’undi muzahura uzongera ukagongana na we. Niba mugiye gutandukana kubera ikibazo gishingiye ku bijyanye no gutera akabariro gusa, aho uzaba uyobye cyane. Gerageza gushaka ubundi buryo mwakemura ikibazo ubundi ibintu bigaruke mu buryo.
6- Ese niba ari we umpemukira njyewe nshobora kubyihanganira, kumubabarira no kumukosora tudatandukanye ?
Ashobora kuba akubeshya, aguca inyuma, muri make wumva akugambanira rwose. Niba wumva udashobora kubyihanganira, udashobora kumubabarira, kandi na we akaba atabivaho, ushobora gufata umwanzuro rwose mugatandukana mu gihe ari wo muti usigaye wonyine.
7-Ese umuryango wange turabyumva kimwe?
Mu kinyarwanda baravuga ngo umutwe umwe wifasha gusara ntiwifasha gutekereza. Banza urebe niba abo mu muryango wawe ba hafi babyumva kimwe nawe. Urugero, nka mama wawe, mwene nyoko wibonamo…ariko nanone ukabigiramo ubwenge kuko ushobora gusanga abo bakurusha cyangwa bamurusha amafuti.
8- Ese ubu wenda si njye nyirabayazana ?
Ni ngombwa rwose kwisuzuma ukongera ukisuzuma ukareba neza niba atari wowe uteza amahane. Mbese ko atari wowe nyiri amafuti no kutabana neza. Ubundi rero nuvumbura ko ari wowe nyirabayazana, wikosore, nusanga atari wowe… Nabwo bizaba ngomba ko ubanza ukabitekerezaho witonze
9- Ese ubundi nzabasha kumureka neza neza mbibashe?
Abenshi bafata bene uyu mwanzuro, ariko ejo bagatangira kwirirwa barira cyangwa bagata umutwe bumva bashaka gusubirana n’abo batandukanye. Mbese bakumva batabaho batabana na bo batandukanye. Ni ngombwa rero kureba niba ufite imbaraga zo gufata icyemezo ukanagishyira mu bikorwa.
10- Ese ubundi nubwo nshaka gutandukana na we ubundi ndacyamukunda cyangwa ntakimbamo ?
Niba wumva ukimukunda, ukifuza kumubona mu maso mubyutse, ukifuza kumupfumbata, nyamuneka itonde kurekana na we !! Niba wumva ntacyo akikubwiye, wabona nawe utakimukunda, mbese utakimwibonamo, aho urumva iyo bijya.


text:
Abashakanye bakanguriwe kureka gucana inyuma biciye mu ndirimbo
Umuhanzi Uwayezu Thierry utuye mu gihugu cya Afurika y’Epfo mu Mujyi wa Cape Town, yashyize hanze amashusho y’indirimbo yise “Mbabarira”, igamije gukangurira abagabo gucika ku muco wo guca inyuma abo bashakanye.
Iyi ndirimbo uyu muhanzi akaba yarayikoreye mu butayu bwo muri iki gihugu, ashaka no kwereka abahanzi bagenzi be batuye mu Rwanda ko kugira igihangano cyiza kandi gikeye kizakurura abantu bihenda kandi bisaba kubivunikira.
Yagize ati “Ntacyo wageraho utavunitse. Kujya mu butayu byaratugoye cyane, kuko kuhagenda bisaba kuba ufite ingufu cyane. Aya mashusho kuyafata byadutwaye iminsi n’iminsi kugira ngo tugere ku ntego”.
Yakomeje agira ati “ Abashakanye bakareka gucana inyuma kuko byica umubano hagati y’abakundana. Ariko cyane cyane ndashishikariza abantu bakundana kumenya gusaba Imbabazi igihe urukundo rujemo agatotsi wahemukiye incuti yawe ukibuka kuvuga uti mbabarira sinzongera”.
Uwayezu Thierry ni umuhanzi ufite indoto ko umuziki wo mu Rwanda uzagera ubwo na wo ugira isoko ku isi gusa akavuga ko buri muhanzi akwiye kumva ko bizazanwa no gukora cyane kandi bakarebera ku bandi uko babigenza.
Ibitekerezo ( 5 )
Rwanda waramamaye abahanzi hirya no hino kd bazi icyogukora
Byiza cyane, indirimbo nziza
Mbabarira...ni indirimbo tuzumva nabazadukomokaho bazumva. Uyu muhanzi maze kumenya indirimbo ze kandi nyinshi muri zo nakunze cyane, ariko @kigalitoday, mumudusabire album ye, si amagamo si injyana si umudundo......gusa uyu muhanzi njye namwandkiye kuri fcbk ariko ntaransubiza, ndamusaba ngo aduhe album ye!!! Go ahead banyamakuru nawe mwana w’u Rwanda!!!
Iyi ndirimbo nayibonye kuri youtube igisihoka muri iki cyumweru. bIRAGARAGARA KO NYUMA YA tOM Close/King James ndetse n’Impala zakanyujijeho u Rwanda rufite abajyambere. Iyi ndirimbo usibye injyna numudundo binogeye amatwi, wenda kuyumva kenshi byanamfasha gusaba imbabazi abo tujya dupfa utuntu twubusabusabusa.
Uyumuhanzi njye yantangaje ubuhanga afite, iyindimbo ninzira rwose byatumye numva indirimbo ze kuri youtube nabonye ari umwana muto kd ufite icyerekezo u Rwanda rwacu rufite ejo hazaza, nukuzajya mumutumira akaza mu Rda natwe tukamubonaho


text:
Umwaka
Umwaka
Igice cy'igihe kigizwe n'amezi cumi n'abiri (12) uhereye kuri Mutarama kugeza mu Ukuboza.
Umwaka ushobora kugira iminsi 365 cyangwa 366 bitewe n'uwo ari wo.
Uwo munsi umwe uranga cyangwa ubura uturuka ku kwezi kwa Gashyantare kugira iminsi makumyabiri n'umunani cyangwa makumyabiri n'icyenda bitewe n'umwaka.
Buri myaka ine ukwezi kwa kabiri guhindura umubare w'iminsi ikaba 29. Ni ukuvuga ko imyaka itatu ikurikiranye igira ukwezi kwa Gashyantare kw'iminsi 28 maze umwaka ukurikiyeho ugahita uhindura ikaba 29. Imyaka yose igabanyika na kane igira iminsi 366 naho itagabanyika na kane ikagira 365. Ingero:
- Umwaka wa 1987 wari ufite iminsi 365 (1978 kugabanya 4 ni 496 hagasigara 3)
- Umwaka wa 2000 wari ufite iminsi 366 (2000 kugabanya 4 ni 500 hagasigara zeru(0))
- Umwaka wa 2020 uzagira iminsi 366
- Umwaka wa 2021 uzagira iminsi 365
Umwaka mu Rwanda ugabanyijemo ibihe bine by'ingenzi ari byo Urugaryi, Itumba, Icyi, Umuhindo bitandukanywa n'imigwire y'imvura


text:
“Mu gihe hari abagishakisha impamvu zose zatuma bashyirwa cyangwa baguma mu Cyiciro cya MBERE cy'Ubudehe kugira ngo bafashwe, umusaza SIBOMANA Emmanuel utuye mu Murenge wa KIMONYI, mu Kagari ka Birira, mu Mudugudu wa Rurembo, ufite ukuguru kumwe, wari usanzwe muri icyo Cyiciro, yasabye Umuyobozi w’Akarere ka Musanze ko yakivamo agashyirwa mu Cyiciro cya KABIRI bityo inkunga yagenerwaga ikunganira Leta mu kugoboka abandi bakiri munsi ye.”
Ibi ngo ni nyuma yo korozwa inka na Nyakubahwa Perezida wa Repubulika muri Gahunda ya GIRINKA akiteza imbere ndetse kuri ubu akaba yaranarangije kwiyishyurira ubwe amafaranga by'Ubwisungane mu Kwivuza y'Umwaka Utaha wa 2018/2019 (21,000RW) ku bantu 7 bagize Umuryango we.
Igikorwa cy'INDASHYIKIRWA nk'iki yagitangarije ku mugaragaro mu Kiganiro Umuyobozi w'Akarere ka Musanze, Bwana HABYARIMANA Jean Damascene, yagiranye n'Abaturage bo muri uyu Murenge, ubwo yahagurukanaga n'abandi mu mwanya wo gutanga ibibazo n'ibitekerezo, muri za ngendo uyu Muyobozi agirira mu Mirenge muri iyi minsi, areba uko Abaturage babayeho, nyuma y'ibiza byatewe n'imvura bimaze iminsi bitwara ubuzima bw'abantu bikanangiriza byinshi hirya no hino mu Gihugu, n’ubwo Akarere ka Musanze kagize Imana kakaba ntamuntu katakarijemo.
Yari kumwe n'Ukuriye Inkeragutabara mu Karere ka Musanze, Lt.Col.Emmanuel RUTAREMARA, na Comd wa Station ya Police ya Cyuve, CIP Cecile NYIRANDEGEYA.


text:
SSP Emmanuel Hitayezu yababwiye ko kwishora mu biyobyabwenge bivuga; kubitunda, kubikwirakwiza, kubinywa, kubicuruza, kubyitera, kubyisiga, kubihumeka no kubikoresha mu bundi buryo, anabaha ishusho y’ibiyobyabwenge bikunze gufatirwa mu Mujyi wa Kigali byiganjemo Urumogi n’inzoga zitemewe mu Rwanda zirimo insukano nka Kanyanga n’izo mu masashi nka Chief Waragi, Suzi, Kitoko, Host Waragi na Zebra Warage; kandi ko ababikwirakwiza babikura muri bimwe mu bihugu byo muri aka karere bihana imbibi n’U Rwanda.
Mu butumwa SSP Hitayezu yagejeje kuri urwo rubyiruko yatinze ku ngaruka zo kwishora mu biyobyabwenge; aho yavuze ko nk’uko izina ryabyo ribivuga, ibiyobyabwenge bitesha ubwenge uwabinyoye; hanyuma agakora ibyaha birimo gukubita no gukomeretsa, gufata ku ngufu n’ihohotera rishingiye ku gitsina."
SSP Hitayezu yagize kandi ati: "Umuntu unywa ibiyobyabwenge ntashobora kugira icyo yimarira mu buzima; ndetse n’umuryango we nta cyo yawumarira. Muzirikane ko muri amaboko n’imbaraga by’Igihugu. Mukwiriye kwirinda ibiyobyabwenge aho biva bikagera; kandi mukangurire urubyiruko bagenzi banyu kubyirinda."
Akivuga ku ngaruka zo kwishora mu biyobyabwenge, yabwiye abo banyeshuri ko bamwe mu rubyiruko batwara inda bitewe no kunywa ibiyobyabwenge; kandi ko ababinywa bahura n’ibindi bibazo bikomeye birimo kwandura zimwe mu ndwara zandurira mu mibonano mpuzabitsina no kureka ishuri.
Ni mu gihe kandi SSP Hitayezu yakomeje abwira abo banyeshuri ati: "Hari abashuka abanyeshuri bababwira ko uwanyoye ibiyobyabwenge ari we utsinda. Ibyo si byo. Ababivuga baba babeshya. Ntiwanywa urumogi ngo ubure guta ubwenge; kandi ntiwatsinda mu ishuri uri umunywi warwo. Uretse no mu ishuri; nta n’ikindi wakwigezaho mu buzima. Murasabwa kwima amatwi abo babeshyi baba bagamije kwangiza ahazaza hanyu."
SSP Hitayezu yakomeje abawira ko ibiyobyabwenge bigutesha icyizere wari ufitiwe n’umuryango wawe ndetse na bagenzi bawe kuko hari ubwo bikugeza ku rwego utangira kwiba amafaranga ababyeyi kugira ngo ubone icyo ubigura; ku buryo ndetse ugera n’aho wiba n’abandi; wafatwa ugahanwa birimo no gufungwa, anaboneraho kubasaba kugira uruhare mu kurwanya ikwirakwiza, icuruzwa, inyobwa n’ikoreshwa ry’ibiyobyabwenge batangira ku gihe amakuru yerekeye ababikora.


text:
Rubavu:Inyama z’ihene zabuze muri firigo kwa Bishop Harerimana umukozi aterwa icyuma mu nda cyangwa arakitera?— June 27, 2018
Amakuru agera ku kinyamakuru Umusingi aturuka mu Karere ka Rubavu avuga ko mu rugo rwa Bishop Harerimana Bosco Kuwa 20 Gicurasi 2018 habuze iyama y’ihene yari muri firigo iteza ikibazo aho zagiye, hashinjwa umukozi wo murugo bimuviramo guterwa icyuma cyangwa akaba ariwe wakiteye.
Umukozi wakoraga mu rugo rwa Bishop Harerimana Bosco witwa Ntawuzuwarera Peter umukozi mugenzi we umurwaje mu bitaro bya Gisenyi ashinja abo kwa Bishop Harerimana ko aribo bateye mugenzi we icyuma.
Avugana n’Ikinyamakuru Umusingi kuri Telephone Kuwa 21 Kamea 2018 yavuze uko byageze kugirango Ntawuzuwarera aterwe icyuma.
Ninshinzimana Robert avuga ko yahamagawe na Perezida w’Ishyirahamwe rishinzwe abakozi bo mu rugo ababwira ko mugenzi wabo yagize ikibazo bajye kucyumva bagezeyo bababwira ko hari ihene babaze bayishyira muri firigo iyo hene irabura babaza Ntawuzuwarera Peter akavuga ko atazi aho izo nyama z’ihene zaburiye kandi akavuga ko yazibonye bazishyira muri firigo.
Ninshinzimana Robert avuga ko babigiyemo na Bishop Harerimana n’umugore we birangira bumvikanye ko umukozi wabakoreraga bamutwara akamuvira mu gipangu ariko ayo yagombaga guhembwa bayamukata kubera inyama yabuze ngo n’ikiro cya kawunga.
Robert akomeza avuga ko bamaze kumvikana babwiye Ntawuzuwarera kujya kuzana imyenda ye bakagenda ajya mu gikari ariko atindayo bo bicaye ku rubaraza rw’inzu bagiye kumva haza umuntu uvuga ngo Peter noneho ariyahuye.
Peter Ntawuzuwarera yerekana aho yatewe icyuma
Bishop Bosco Harerimana
Bagiye biruka bahuruye baziko yishyizemo umuozi basanga arambaraye hasi amaraso yiruka adashobora no kuvuga.
Mu gikari aho yagiye kuzana imyenda ye abo ku ruhande rwa Peter watewe icyuma nkuko Robert abivuga ngo hari hariyo abandi basore babiri harimo uwitwa Moise wafashwe agafungwa ariko akarekurwa hatabayeho kuburana.
Robert Ninshinzimana ashinja abo basore kuba aribo bamuteye icyuma kuko ngo uwatewe icyuma aaze kugarura ubwenge ariko yamubwiye ndetse akavuga ko babanje kumufungirana mu nzu iminsi itatu yose.
Ikinyamakuru Umusingi cyashatse kubaza Bishop Harerimana Bosco ibivugwa ko umukozi witwa Ntawuzuwarera Peter yaba yaratewe icyuma mu rugo rwe maze abanza kubaza uwaduhaye ayo makuru tumubwira ko atari ngombwa kubamubwira akomeza kutubaza aho dukorera maze arangije ati “Mujye kubaza polisi cyangwa ubushinjacyaha niba bakurikiranye iyo dosiye”.
Kuki Bisop Harerimana Bosco yanze gusobanurira Ikinyamakuru Umusingi uko byagenze ahubwo akihutira kuvuga ko habazwa polisi n’ubushinjacyaha?ese yizeye iki?ko ashinjwa umuntu guterwa icyuma mu rugo rwe.
Ikinyamakuru Umusingi Kuwa 26 Kamena 2018 cyabajije Umuvugizi wa RIB Modeste Mbabazi kuri Telephone ye igendanwa maze atubwira ko iyo dosiye bayigejeje mu maboko y’ubushinjacyaha aribwo tubaza.
Impamvu umuvugizi wa RIB yabajijwe ni uko bashinja ababa barateye Peter icyuma bafunguwe bataburanye ati “Ibyo mwabaza Ubushinjacyaha nibwo bufite dosiye”.
Kuwa 27 Kamena 2018 Ikinyamakuru Umusingi cyabajije umuvugizi w’ubushinjacyaha Nkusi Augiste kuri Telephone ye igendanwa impamvu abashinjwa gutera umuntu icyuma barekuwe bataburanishijwe maze agira ati “Mu mategeko ibyo biremewe bitewe n’uwakurikiranye dosiye ndetse n’uburyo iteye ashobora kurekura ushinjwa by’agateganyo atariwe abanza kujya mu rukiko”.
Kuwa 26 Kamena 2018 Ikinyamakuru Umusingi cyavuganye na Perezida wa CENDIcK y’abakozi bo mu rugo ari nayo yatanze Ntawuzuwarera Peter maze Rutayisire Wallars avuga ko atazi niba Peter yaratewe icyuma cyangwa yarakiteye nkuko hari abavuga ko yiteye icyuma ariko avuga ko yagiye kwa Bishop Harerimana kugirango bakemure ikibazo cy’umukozi yabahaye kuko yarahembeshaga ariko banze kumuhemba nibwo hautse ikibazo cy’inyama y’ihene yabuze.
Rutayisire agira ati “Ifungurwa ry’uwitwa Moise wari wafashwe ryo sinamenya ibyaryo ariko gusa ni uko twamaze gukemura ikibazo Bishop Harerimana atubwiye ko dutwara Peter amafaranga yagombaga guhembwa kubera inyama zabuze azayakatwa akadusaba kumutwara akamuvira mu rupangu mu gihe dutegereje twicaye ku rubaraza yagiye kuzana imyenda ye hashize umwanya tubona yatinze nibwo haje umuntu ati Ntawuzuwarera Peter ariyahuye turiruka dusanga aryamye mu muvu w’amaraso mu muryango adashobora no kuvuga ariko sinahamya ko yakiteye cyangwa yagitewe kuko ntago tuzi abari kumwe nawe nibo babizi”.
Ntawuzuwarera Peter ntago twashoboye kumuvugisha kubera atabashaga kuvuga ariko uwari umurwaje niwe wari ufite uburenganzira bwo kumuvugira ndetse Kuwa 26 Kamena 2018 Ikinyamakuru Umusingi twashatse kuvugana na muganga kugirango atubwire niba barashoboye kumenya uwamuteye icyuma cyangwa se ariwe wakiteye nkuko hari amwe mu makuru avuga ko yaba ariwe witeye icyuma.
Turacyakurikirana andi makuru ndetse twifuza kuzabagezaho ibyo Muganga wamuvuye icyo azatubwira n’andi mashya tuzamenya tuzayabagezaho.
Gatera Stanley


text:
Elisabeth Assaf amaze imyaka icumi atuye muri Komine ya Ganshoren, imwe muri 19 zigize u Bubiligi. Ubu, hari hashize imyaka ibiri atorewe kuba Miss Bruxelles ndetse ari mu bakobwa bahataniye ikamba rya Miss Belgique mu 2016 ntiyatsinda.
Ikinyamakuru DH Belgium cyatangaje ko Elisabeth Assaf yishimiye bidasanzwe kuba agiye kwiyamamaza ku rwego rwa komine ndetse ngo ni inararibonye yihariye agiye kubona mu buzima bwe.
Yavuze ko no kwiyamamaza mu irushanwa rya Nyampinga w’u Bubiligi, yabyinjiyemo ashaka kugerageza amahirwe ye. Nubwo atatsinze ku rwego rw’igihugu, ngo ikamba yahawe muri Bruxelles risobanuye byinshi.
Miss Elisabeth Assaf ari ku mwanya wa 16 ku ilisiti y’abakandida bazahatana ku itike y’ishyaka DéFI[Démocrate Fédéraliste Indépendant]. Yagize ati “Numvise bavuga lisiti ya Défi, nayigezeho ku bw’inshuti kandi nahise mbyakira neza, ni na byiza cyane kuko igaragaraho urubyiruko. Ndumva kuba kuri lisiti ntacyo bizabangamiraho amasomo yanjye.”
Miss Elisabeth Assaf yiga mu mwaka wa mbere muri kaminuza ya ULB[Université libre de Bruxelles] mu ishami ry’itumanaho. Yavuze ko afite icyerekezo gihamye mu guhindura imitekerereze ya bamwe ku buryo bafata Komine atuyemo nk’iy’abasaza n’abakecuru gusa.
Yagize ati “Abantu batekereza ko ari komine y’abasaza, ibyo ngiye kubihindura. Ndifuza ko dukoresha neza ibibuga dufite mu gutegura ibikorwa bihuza urubyiruko no gutegura ibikorwa bito nk’ibitaramo, ibirori byo gusangira n’ibindi.”
Uyu mukobwa akiri muto yabaye igihe kinini ahitwa Jette nyuma aza kwimukira ahitwa Ganshoren ari naho amaze imyaka icumi aba. Ubu arifuza kwiyamamaza mu bakandida bazayobora komine mu matora azaba kuwa 14 Ukwakira 2018.


text:
UBUTUMWA UMUBYEYI BIKIRA MARIYA NA NYAGASANI YEZU BAHAYE BYISHIMO TARIKI YA 22/7/2008
Umubyeyi Bikira Mariya yaje ababaye cyane, atishimye ari mu rumuri rwinshi cyane, ntabona icyo ndugereranya narwo. Nuko aranyitegereza aransuhuza.
B.M.: Ati “uraho mwana wanjye. Ukomeje kwihanganira ibigerarezo byose uhura nabyo”?.
BY: Uraho Mama.
B.M: Umeze ute?
BY: Mama, meze neza gahoro, nawe urabibona. Umunaniro ni mwinshi mu mubiri wanjye. Sinduhuka. Ukomeje kunyohereza hirya no hino. Nta kanya na gato nkibona ko kuruhuka.
B.M: Mwana wanjye, reka kwinuba ngo uvuge ngo ni gahoro. Kuki ari gahoro?
BY:Mama, nawe urabibona. Musigaye mumpa ubutumwa buteye ubwoba ngatinya kubusohora.
B.M: Mwana wanjye, wigira ubwoba kuko ndi kumwe nawe, kandi sinzagutererana na rimwe. Icyo ngusabye: “Vuga ibyo nkubwiye byose ntacyo ugabanyijeho nta nicyo uhinduyeho”. Kuko ni Njye n’Umwana wanjye twivugira. Nta wundi. Ntabwo ari wowe uvuga. Ikindi kandi mwana wanjye, ntuzongere kuvuga ngo nta mbaraga ufite. Twaraziguhaye.
Kandi ntabwo uri wenyine. Hari abana banjye nakuragije bakuri iruhande. Bahora bagukurikirana uko bwije n’uko bukeye. Uretse ko hari abagiye gutwarwa n’ibintu, akaba ari byo bashyize imbere, bakakwibagirwa. Icyo kimenyetso uzakibona. Ariko hari umwe utazakuvaho. Uwo wundi nawe, namara kubona ubwo butumwa, azahita ajya mu murongo. Kandi nawe namuhaye umugisha.
Uwo rero wundi bari kumwe, urugo rwe nararusize. Nawe naramusize, namuhaye umugisha. Ibyo bimenyetso rero birahari, kandi abo bombi ngiye kubagarurira imbaraga, kugira ngo bamenye ko ari Njye ubakoresha. Ariko muri bo hari uwo agahwa kazahanda, kandi karahari. Mwana wanjye rero, ntukababare ubonye ibyo, kuko kenshi mba nakweretse byinshi. Kuko Shitani iba ikora. Iri gukorera no mu bana banjye, ishaka kubahuma amaso. Ariko mwana wanjye, uramenye. Ntukababare cyane, kuko ndi kumwe nawe.
BY: Mama, ndi umuntu. Ntabwo ndi nka mwe.
B.M: Mwana wanjye, witinya ngo ube nka ba bandi ntuma bagatinya gusohoza ubutumwa mbahaye ngo batabica. Ahubwo bakavugira mu matamatama, ngo Mama yavuze gutya, yatubwiye ibi. Wowe kora ibyo nkubwiye. Abo icyo bazabona kirahari.
Mwana wanjye, nsuhuriza abana banjye bose. Uti nimugire amahoro, urukundo rwanjye rubasakaremo. Bana banjye, Umwana wanjye arababaye. Arababaye. Arababaye cyane. Ababajwe na kino Gihugu yakunze, n’Abanyarwanda banze guhinduka. Nyamara bana banjye, ibyo mwifuje mugiye kubibona. Mwashatse amatongo hirya no hino, none yagaragaye. Uko mwayifuje agiye kuboneka hirya no hino. Ibi mbabwiye nta gihe gisigaye. Ibyo mwikururira mugiye kubibona.
Nkoramutima zanjye, muce bugufi. Muce bugufi, kuko ibikomeye biraje, kandi birakomeye. Bana banjye, muntege amatwi mbigishe. Nimusengane ituze, kandi muteze amatwi ijambo mugezwaho n’Umubyeyi wanyu wo mw’Ijuru, Nyina wa Jambo.
Bana banjye nkunda, ubu igihe mugezemo ni icya nyuma. Bana banjye munyizera kandi mwanyiyeguriye, nimwigumire mw’ituze mucecetse. Mukomeze murangamire Imana, kuko nababwiye ko ibihe bya nyuma byegereje. Ubu rero mwabigezemo, kuko ntacyo ntababwiye. Hari rero abagiye kwegukana umudari w’ishimwe. Abo ni mu bana banjye bakomeje gukurikirana umwana wanjye mbatumaho, bakaba bataramutezutseho. Kuko banyeretse ubutwari bamfitiye.
Mwana wanjye, ongera umbwirire abana banjye bose uti, nabatumyeho intumwa n’abahanuzi, Umwana wanjye nawe ariyizira. N’ubu turi kumwe. Ariko ntacyo mwumvise. Mubimenye. Ntibikiri bya bindi. Ibyo twababwiye byose bigiye kujya ku mugaragaro. Hari abavuga ngo ubutumwa ntibusinye. Umwana wanjye agiye kubasinyira mubibone. Kuko cya gihe cyageze, ni iki murimo. Nta kindi.
Mwana wanjye, ongera umbwirire abo bategetsi ba kino gihugu bakomeje kwikubira, bakomeje kwikuza. Bambwirire uti, igihugu nabahaye mwagihinduye umwanda. Amategeko Imana yabahaye ntimukiyitaho na busa. None hagati aha, mugiye kubona ishyano. Kuko akenshi, mukomeje gutoteza intama mwaragijwe. Murazibuza epfo na ruguru. Murikuza. Ntimumenya ko abandi bashonje. Ntimumenya ko ibyo mutunze, ari twe twabibahaye. Nyamara bana banjye, mugiye kubazwa byinshi. Kandi nta gihe ntabibabwiye.
Bana banjye, narababuriye mwanga kumva. Ariko noneho uyu munsi, nsa n’uri kubabwira ibya nyuma, kuko mwambabaje cyane, mukaba mwaranze kumva ibyo mbabwira. Bana banjye, nongere mbasubiriremo: “Umwana wanze kumva yumviye ijeri”. Kandi “Uwanze kumva ntiyanze kubona”. Igihe kirageze rero ngo mubone.
Nongere mbabwire, kandi mpora mbabwira: “Abanyarwanda koko, ntimuzi ikirezi mwambaye”. Kuko iyaba mwari mukizi, mwakwisubiyeho. Bana banjye, uyu munsi ndababaye. Ndababaye. Ndababaye cyane. Mbabajwe n’amarira hirya no hino y’abana banjye batagira aho barara, batagira icyo barya.
Bana banjye, ndareba kino Gihugu cyanyu cy’U Rwanda, nkarira adakama. Ikindi kandi bana banjye kimbabaje: “Nta muntu n’umwe witaye ku butumwa bwanjye”. Umwana wanjye ntuma mukomeje kumusuzugura mumwita shitani. Ntabwo burya ari we mwita shitani. Kuko iyo mumwise shitani, ni Njye muba mubyise. Bana banjye, ubutumwa ni ubwanjye. Ni Njye umutuma n’Umwana wanjye.
Bana banjye, nakomeje kubabwira ko mugomba gutanga imbabazi. Mbabwira ko mugomba kugira impuhwe. Ariko mwarananiye. Noneho, nimureke ibyavuzwe byuzuzwe. Ibyo twababwiye byose bigiye gusohora nta kadomo na kamwe kagabanutseho. Kuko Umwana wanjye agiye kwishungurira inyangamugayo. Kandi kugeza ubu abacu turabazi. Abakoze neza, igihe cyo guhembwa kirageze.Naho abishe amatwi, bagiye kujya mu myanya babyiganiye. Ubutumwa twabahaye burahagije. Ni ukubasubiriramo. Buri kugenda bugera ku ndunduro.
Igihe kirageze cyo kuramira abana banjye bari mu mubabaro. Igihe kirageze cyo kubatabara. Bayobozi, bategetsi b’iyi si, nongere mbabwire: “Abana banjye benshi bakomeje kwicwa rubozo. Abandi baratotezwa. Abandi bakomeje guhunga igihugu, kandi ari mwe bahunga. Ariko noneho igihe kirageze. Mugiye kuryozwa byinshi. Mubimenye. Kuko kugeza ubu, ishyamba si ryeru.
Igiti gihagaze kiri kumungwa, kiri kuma. Kigiye guhirimana byinshi mu kanya gato. Kigiye kuba ibipandepande. Ntikigikomeye. Kandi, ibi siho nabibabwira. Udasobanukiwe azasobanuze. Kuko nabahaye uwo mugomba gusobanuza.
Bana banjye, nabahaye byinshi. Muri ibyo byinshi, nta na kimwe mwumvise. Ariko noneho, igihe kirageze ngo mubyumve mutagira ubibabwira. Ese bana banjye, abo mubuza epfo na ruguru mubasenyera, si abana banjye nkamwe muri kubuza epfo na ruguru. Abo bose, mugiye kubabazwa. Ese, uwo mujyi muzawubamo mwenyine ra!!! Bana banjye, ayo marira yose bari kurira, ndayabona. Mubyumve. Ibyo byose mugiye kubibazwa. Kuko igihe kirageze cyo kubahorera.
A découvrir aussi
- UBUTUMWA UMUBYEYI BIKIRA MARIYA YAHAYE BYISHIMO tariki ya 01/7/2008
- UBUTUMWA NYAGASANI YEZU YAHAYE BYISHIMO KURI IYO TARIKI 7/7/2008
- UBUTUMWA UMUBYEYI BIKIRA MARIYA YAHAYE BYISHIMO TARIKI YA 27/7/2008


text:
Iki gitaramo kizaba tariki ya 5 Ukwakira 2018. Kizanitabirwa n’abandi bahanzi nka Ufiteyezu Maréchal De gaule, R-Tgg, Dj Chento uzaturuka mu Bwongereza, DJ Lala wo muri Suède na DJ Sevy ukorera i Bruxelles mu Bubiligi.
Mu kiganiro The Ben yagiranye na IGIHE mu Bubiligi yagize ati “Nishimiye cyane kuza mu Bubiligi kuko ni ahantu twese nk’abahanzi tuba twifuza kuza guhura n’abadukurikira cyane mu Bubiligi, ariko noneho usanga ari ihuriro ry’abanyarwanda n’abanyafurika bikoroha cyane kubataramira.”
“Ikindi ni uko usanga bamaze baduha umwanya abategura ibitaramo byaho, ubundi kera rwose ibi byari indoto kuva muri Afurika ugiye gukora igitaramo cyangwa kuva hirya no hino utumiwe na benewanyu, byerekana ko twifitiye icyizere”.
The Ben akomeza agira ati “Bituma natwe abahanzi tugira uruhare mu kwerekana isura nziza y’igihugu cyacu kuko twishimiye kujyana n’iterambere rigaragarira buri wese riri mu Rwanda”.
Avuga we na bagenzi be biteguye kuzakora ibishoboka byose bagashimisha ababategereje i Bruxelles.
Ubuyobozi bwa Big Dream Partyz bwateguye iki gitaramo, bwijeje abanyarwanda kuzishima.
Buti “Turashimira abanyarwanda bakomeza kutugirira ikizere turabizeza ko bazishima kuko twabishyizemo umutima n’urukundo dukunda abadusanga, inkoko niyo ngoma naho ku wa Gatanu tariki ta 5 Ukwakira”.


text:
Ku italiki 30 Ukuboza hateguwe igitaramo Diplomatic Party kizahuza urubyiruko n’abashoramari muri Radisson Blu(Convention Hotel ) kikaba kigamije kwimakaza ibikorerwa mu Rwanda (made in Rwanda) bakazataramirwa n’ibyamamare Hope na Arthur.
Iki gitaramo cyateguwe n’urubyiruko rurimo abahoze ari abazunguzayi,abakora isuku mu bigo bitandukanye ndetse na bamwe mu basoje amashuri yisumbuye na kaminuza mu rwego rwo gukomeza gukangurira abantu gahunda za leta zirimo Made in Rwanda ndetse na Nk’uwikorera.
Migambi John watangije Bronze Events Ltd
Twaganiriye na Migambi John umuyobozi wa Bronze Ltd iri gutegura iki gitaramo maze adusobanurira ko ubusanzwe iki kigo cyashyizweho mu rwego rwo gufasha leta ubukangurambaga mu bijyanye na gahunda zayo zitandukanye ibicishije mu gutegura ibitaramo bitandukanye.
Migambi John watangije Bronze Events Ltd Migambi yagize ati “Mu by’ukuri nashinze iki kigo kugira ngo niture leta ineza yangiriye ikanyishyurira amashuri, nanjye nsanga ngomba kuyifasha nshakisha icyateza urubyiruko imbere. Kigizwe n’abahoze ari abazunguzayi ,abakora isuku mu bigo bitandukanye (cleaners),abarangije amashuri yisumbuye ndetse n’abarangije kaminuza.”
Yakomeje adusobanurira ibijyanye n’igitaramo bafite ku itariki ya 30 Ukuboza, 2017 aho yatubwiye ko kigamije gukangangurira abantu gahunda ebyiri za leta zirimo Made In Rwanda na Nk’Uwikorera. Yagize ati “Iki gitaramo kizaba kigamije gushishikariza abantu kwitabira gahunda 2 za leta zirimo Made In Rwanda na Nk’Uwikorera. Igitekerezo nakigize nyuma yo kubona ko abanyarwanda bagisuzugura ibikorerwa mu gihugu cyacu ndetse n’abayobozi bamwe na bamwe bakaba badatanga serivisi uko bikwiye.
Hope na Arthur bagiye kwitabira igitaramo cyateguwe n’urubyiruko rurimo abahoze ari abazunguzayi
Niyo mpamvu navuze nti ‘reka mpaguruke ntange umusanzu wanjye mu kubaka igihugu ariko mfashe n’abandi duhuze imbaraga.’” Ubu ni ubutumire buri guhabwa abazitabira iki gitaramo iki gitaramo kizaba ku itariki ya 30Ukuboza, 2017 kikazabera muri Radisson Blue Hotel guhera saa moya z’umugoroba kugeza saa tanu z’ijoro, kikazitabirwa n’abayobozi batandukanye baba abo mu nzego za Leta,abambassadeurs, imiryango itegamiye kuri Leta, abikorera, ba rwiyemezamirimo bakiri bato n’abandi ndetse bakazasusurutswa n’umunyarwenya Arthur Nkusi ari nawe uzakiyobora(MC) ndetse n’umuhanzi Hope Irakoze.
Kwinjira muri iki gitaramo ni ubutumire aho kubifuza kwifatanya n’uru rubyiruko muri iki gikorwa bahamagara kwinjira ari ibihumbi ijana (100,000) ndetse na (150.000) kubazasohokana.Byaba byiza ubahamagaye kuri 0785393584 cyangwa bakandikira Migambi John kuri Facebook kugira ngo uzasange bakubikiye umwanya w’icyubahiro.
Abazitabira bazanatombola amatike y’indege ashobora kujyana umuntu aho ashatse hose ku isi ikanamugarura ku buntu.uru rubyiruko rukaba rusaba abayobozi rwatumiye kuzitabira iki gitaramo ku bwinshi ,ndetse nabakeneye kwitabira amarembo arafunguye . kujyirango bazabamurikire indi mishinga minini bafite igamije guteza imbere urubyiruko.
Abdou Bronze-Celebzmagazine.com


text:
Gahunda ya Affiliate ya sobanuka.com ni uburyo bwo guha komisiyo abantu basangiza cg bakamenyesha ibicuruzwa n’amaserivse byacu ku bandi, Iyo ufunguje konti ya affiliate ku rubuga rwacu rwa sobanuka.com, uhita uhabwa Link yawe bwite uzajya usangiza abandi bose wifuza: nk’inshuti, umuryango, abo mukorana, abo mw’igana, n’abandi bose; ukoresheje imbuga nka whatsapp, facebook, twitter, emails, websites, n’ahandi hose ushobora gutangira iyo Link yawe yihariye ifasha systeme yacu ya affiliate kumenya ko ari wowe wohereje umuntu waje ku rubuga rwacu. Ndetse referral tracking cookie imaramo iminsi 30, ku buryo umuntu wakanze kuri link yawe rimwe aba akikubarwaho mu gihe cy’iminsi 30 niyo atakongera kwirirwa anyura kuri Link yawe muri iyo minsi.
Iyo umuntu anyuze kuri link yawe bwite aza ku rubuga rwacu akagira icyo agura, uhita uhabwa komisiyo ya 20% ku mafaranga yaba yishyuye yose. Iyo winjiye muri konti yawe ya affiliate uhita usangamo amafaranga yose umaze kwinjiza kubo wazanye ku rubuga rwacu bakagura bose, ubwo ugategereza ku cyumweru ayo mafaranga tukazayohereza kuri konti yawe ushaka ya banki cg kuri mobile money, mu manyarwanda. Uko wohereza benshi niko amafaranga yikuba akaba menshi.
Muri konti yawe ya Affiliate niho usanga Link yawe bwite yo kuba wasangiza abandi; ndetse ushobora no gukoreramo izindi links z’amapaji atandukanye yo kuri uru rubuga bitewe n’ibyo wifuza gusangiza abandi; urugero niba wifuza gusangiza abantu amahugurwa ya “Internet Transanctions” ukanyura muri konti yawe ya affiliate ugashyiramo link yayo ikagukorera indi link yawe yihariye yayo mahugurwa akaba ariyo uzajya usangiza abandi, yabazana ku rubuga bakishyura ubwo ukaba winjije amafaranga nawe. Muri konti yawe ya affiliate uba ureba abakanze kuri iyo link bose uko bangana n’aho baturutse, ndetse ukanabasha kureba umubare w’abaguze uko ungana n’ibyo baguze, ukanareba ayo winjije yose ku baguze uhita uyahabwa ako kanya.
Iyo Hari igicuruzwa cg Serivise nshya dushyize ku rubuga rwacu, duhita tumenyesha abaffiliates bacu bose kuri email zabo, kugirango bamenye ko nabyo bihari batangire kubisangiza abandi.
IBIBAZWA KENSHI
GUFUNGUZA KONTI
Gufunguza konti ya affiliate usabwa kuba ufite konti mu rubuga rwa sobanuka.com, wakora ibi bikurikira kugirango uyifunguze.
- Funguza konti kuri sobanuka.com ukanze buto ya IYANDIKISHE, maze wuzuzemo ibisabwa ukande SIGN UP [Niba usanzwe ufite konte mu rubuga iyi ntambwe uyisimbuke, ahubwo winjire muri konti yawe.]
- Jya ku rubuga hasi (footer), urebe umutwe wa LINKS, ukande kuri affiliate
- Uzuza ibisabwa ukande REGISTER
- Utegereze konti yawe yemezwe (uzabimenyeshwa muri imeyili), ikindi gihe nuyigarukaho unyuze kuri affiliate uzahita ugezwa muri konti yawe ya affiliate aho urebera Link yawe bwite yo gusangiza abandi, unahasange n’ibindi byose bya gahunda ya affiliate.
Iyo ufite konti ya affiliate ku rubuga rwa sobanuka.com, wakora ibi bikurikira kugirango ubashe kuyigeramo urebe Link zihariye zawe, ndetse n’andi makuru ajyanye na konti ya affiliate yawe nk’abakanze kuri link yawe, amafaranga winjije n’ibindi.
AMAFARANGA
Iyo hari umukiriya uguze icyo aricyo cyose ku rubuga rwacu yahageze anyuze kuri link yawe uhabwaho 20% y’ibyo aguze byose. Naho iyo uri umufatanyabikorwa uhabwa 30% . Amafaranga winjije yose uhita uyabona muri konti yawe ya affiliate.
Buri muntu ukanze kuri Link yawe bwite akagera ku rubuga rwacu akagira icyo agura uhita uhabwaho komisiyo ako kanya, kureba ayo winjije ujya muri konti yawe ya affiliate, ubundi ugakanda kuri Referrals, ubonamo lisiti y’abaguze banyuze kuri link yawe, ibyo baguze, ndetse n’ayo winjije. Ushobora no kubirebera muri Statistics byose hamwe.
Buri ku cyumweru tureba abazanye abakiriya, tukareba n’amafaranga binjije muri icyo cyumweru, tukayaboherereza yose kuri konti zabo baba baduhaye.
Ushobora guhitamo kohererezwa amafaranga kuri izi konti zikurikira:
- MTN Mobile Money
- EQUITY Bank
- Paypal
- Payoneer
Nta mbibi/limit ziri kubantu wazana, wazana umubare wose ushoboye, kuri buri umwe uzanye uhabwaho komisiyo.
GUKORESHA KONTI
Buri muntu uri muri gahunda ya affiliate kuri sobanuka.com aba afite link yihariye ifasha urubuga kumenya uwazanye umukiriya uwo ariwe, iyo ugeze muri konti yawe ya affiliate, link ya mbere ubona ukinjiramo ahanditse Your referral URL niyo ufata ukajya uyisangiza abandi, iyo hagize uyinyuraho akaza ku rubuga akagira icyo agura, uhita uhabwa komisiyo ya 20% kubyo aguze byose.
Hari igihe ushobora kwifuza gusangiza abandi igicuruzwa runaka kihariye ku rubuga, atari urubuga rwose muri rusange. Icyo gihe icyo gicuruzwa ugikorera Link yawe yihariye akaba ariyo usangiza abandi, ku buryo iyo bayikanzeho ihita ibageza kuri icyo gicuruzwa ako kanya kandi urubuga rukamenya ko ari wowe uhabagejeje ugahabwa komisiyo ya 20% haramutse hagize ukigura.
Gukora Link y’igicuruzwa kihariye winjira muri konti yawe ya affiliate bisanzwe, ubundi ukareba ahanditse Page URL ugashyiramo LINK y’icyo gicuruzwa aho kiri ku rubuga rwacu, wanabishaka Ukakita izina ahanditse Campaign Name (optional) , ubundi ugakanda kuri Buto ya GENERATE URL, uhita uhabwa Link yawe yihariye kuri icyo gicuruzwa ahanditse Referral URL akaba ariyo usangiza abandi ubazana kuri icyo gicuruzwa ako kanya.
Kugirango umenye abantu bose wazanye ku rubuga rwacu, ujya muri konti yawe ya affiliate, ubundi ugakanda kuri visits , uhita ubona abasuye Link zawe bose n’igihe bazisuriye, ndetse wanakanda kuri Statistics ukarebera umusaruro wawe wose hamwe.
Umuntu wese wakanze kuri link yawe ikamugeza ku rubuga rwacu akubarwaho igihe aramutse agize icyo yishyura cyose, ndetse referral tracking cookie ifasha systeme yacu kumenya ko ari wowe wamuzanye igihe cyose yazagarukira mu minsi 30 n’iyo yaba agarutse atanyuze kuri link yawe izindi nshuro.
Link yawe bwite ushobora kuyisangiza ahantu hose ushaka ubona hashobora kubyara umusaruro, nko ku rubuga rwawe, kuri whatsapp, kuri imeyili, kuri sms, kuri facebook, kuri twitter, kuri televiziyo, n’ahandi hose hashoboka. Ndetse ushobora no kubibwira abantu ku munwa ukabafasha ukabahahira ku rubuga unyuze kuri Link yawe.
Muri iyi gahunda ya affiliate tubakorera Amafoto atandukanye ya PNG, JPG, GIF yo gusangiza abandi kuri website zanyu. Ndetse harimo na text wafata ugasangiza abandi kuri Whatsapp n’ahandi hose ushaka.
Icyo ukora ni ukujya muri affiliate Area yawe, ugakanda kuri Creatives, uhita ubona ibyo wasangiza abandi biba birimo, ugakoporora code z’amafoto ukazishyira kuri website yawe(Affiliate Link yawe yiyongeraho automatically), ndetse ukaba wanakoporora amagambo arimo ukayasangiza abandi aho ushaka. Ushatse n’amafoto wayafata ukayasangiza abandi n’ahandi hatari kuri website yawe gusa.


text:
Korali Ukuboko kw’iburyo irashima Imana ku iminyago yakuye mw’ivugabutumwa rikomeye yagiriye i Rubavu-Amafoto
Yanditswe na
14 August 2018 saa 08:21'
Korali Ukuboko kw’iburyo ikorera umurimo w’Imana mw’itorero rya ADEPR Paruwasi ya Gatenga yahagurutse hano mu mujyi wa Kigali yerekeza murugendo rw’ivugabutumwa mu karere ka Rubavu muri Paruwasi ya ADEPR Kanembwe k’umudugudu wa Rubavu aho bakoze ivugabutumwa isiga abasaga 100 bakiriye agakiza .
Iyi korali yagarutse i kigali ku munsi wo kucyumweru nimugoroba kuko aha i Ruavu yahamaze iminsi ibiri n’ukuvuga kuva kuwagatandatu taliki ya 11 kugera ku cyumweru taliki ya 12 Kanama 2018 aho ku munsi wa gatandatu bakoze igitaramo cy’indirimbo n’ijambo ry’Imana benshi bo muri Centre yaha Kanembwe bakakira agakiza.
Korali Ukuboko kw’Iburyo yarigaragiwe n’abayobozi n’abaterankunga
Korali Ukuboko kw’Iburyo muri uru rugendo yari yaherekejwe n’abakozi b’Imana batandukanye barimo Rev.Akoyiremeye Petero Claver ,Mwarimu Anasthase hamwe n’abaterankunga basaga 20 n’abandi bantu batandukanye .
Aganira na IYOBOKAMANA.COM Bwana Kwizera Seth umuyobozi wa korali Ukuboko kw’iburyo yavuzeko buzuye ishimwe ku Mana kuko yabanye nabo muri uru rugendo rw’ivugabutumwa kandi ikabaha kuronka iminyago y’abantu basaga ijana bakira agakiza mu minsi ibiri bamaze bari muri aka karere ka Rubavu .
Urambuye ukuboko ni Bwana Kwizera Seth umuyobozi wa korali Ukuboko kw’iburyo
Muri aya magambo Seth Kwizera yagize ati:"Twahagurutse i Kigali ku wagatandatu twerekeza i Rubavu mw’ivugabutumwa twari twatumiwemo na ADEPR Paruwasi ya Kanembwe ku mudugudu wa Rubavu ,rwose twabonye Imana itwiyereka mu buryo bwose kandi natwe intego yacu n’ugukora ivugabutumwa rihindura abantu bityo urumvako hamwe n’iyi minyago twatahukanye aribyo gushima umwami Yesu".
Inshamake y’amateka ya korali Ukboko kw’Iburyo ya ADEPR Gatenga:
Korale Ukuboko kw’iburyo ni imwe mu makorari akorera umurimo w’Imana mu rurembo rwa ADEPR Umujyi wa Kigali, Itorero ry’akarere rya Kicukiro, Paroisse Gatenga, umudugudu wa Gatenga. Yatangiye umurimo w’Imana mu 1989 ari Korali y’abana. Mu 1990 nibwo yaje kwimurirwa mu GATENGA iza guhinduka iy’urubyiruko ikayoborwa n’umwe mubo itorero ryashimye.
Mu 1998 korale yaje guhabwa ubuzima gatozi bwo kwigenga, irenga ku kuririmba indirimbo z’abandi itangira guhimba izayo bwite. Ninabwo yaje kwitwa Ukuboko kw’Iburyo (ubusobanuro wabusanga muri Zaburi 118:15-17).
Kuva 1989 korale yagiye igira uruhare runini mu mavuna yatangije imidugudu iyegereye nka: Murambi, Karambo, Nyanza, Kagarama, ndetse na Kigarama ya Gikondo. Mu mwaka wa 2009 nibwo Chorale Ukuboko kw’iburyo yabashije gutunganya indirimbo zayo bwa mbere izishyira kuri CD Audio.
Umwaka wa 2012, Chorale Ukuboko kw’Iburyo yashyize ku Mugaragaro DVD yayo ya mbere “Yesu ni Ingabo”. Uyu munsi, Igizwe n’abaririmbyi 99 bo mu ngeri zose. Korale Ukuboko kw’iburyo ikorera umurimo w’Imana hirya no hino mu gihugu uretse ko inateganya ingendo mu bihugu by’abaturanyi.
Iyi Korali yagiye itera imbere ari nako yunguka abakunzi hirya no hino ku isi bagiye banayifasha mu bikorwa bitandukanye by’iterambere. Zimwe mu ndirimbo zakunzwe mu bihe bitandukanye z’iyi chorale twavuga nka: Urihariye, Aza Nzambe, Urukumbuzi, Iyo tariki, Arabyukuruka n’izindi nyinshi.
Korali Ukuboko kw’iburyo yanyuze abanya Rubavu ihavana iminyago myinshi
Abantu bari benshi cyane kandi banyotewe Imana
Rev.Akoyiremeye Petero Claver na Rev.Charles uyobora ADEPR mu karere ka Rubavu nabo bari muri iki terane


text:
Ubwiza bw’umukobwa bumugeza ibwami, ariko ubwenge bwe nibwo bumugenera igihe azamarayo.
uriya mukobwa yibonamo ubwiza ariko ntabwenge kuko kugaragaza ibibero bye kubantu bose ntabwenge burimo.
yataye umuco nyarwanda.
n’ubwo yakurura abantu b’isi yose, akubahwa n’abo ntazi, adafite umutima ukurura Imana kuri we, amezi nk’ibuye ridafite umumaro, ridashobora kubakishwa. Amafoto ye ntacyo amariye abana b’abaryarwanda.
uyu mukubwa yabishyuye angahe ko mwamwamamajecane bagabo?
ni dange kabisa
Mana we!Bibiliya imbwirako tugomba kwirinda. IBISITAZA ABANTU Nuko abwira (Yesu) abigishwa be ati" Ntacyabuza ibisitaza kuza, ariko ubizana azabona ishyano.Ibyamubera byiza nuko yahambirwa urusyo mu ijosi akarohwa mu nyanja, biruta ko yagusha umwe muri aba bato ya. Mwirinde! Mwene so nakora nabi umucyahe, niyihana umubabarire. Kandi nakugirira nabi ku munsi umwe, akaguhindukirira ku munsi wa karindwi ati’Ndihannye’ Uzamuabarire.
Ikongera ikagira iti:1 ABATESALONIKE: 5:23 Imana y’amahoro ibeze rwose mwebwe ubwanyu n’umwuka wanyu, n’ubugingo n’umubiri byose birarindwe, bitazabaho umugayo ubwo Umwami wacu Yesu azaza . Basomyi namwe barebyi biyi nku, mureke dusenge ukusenze ugire uti: Mana tabara isi iri kujya ahabi. Murakoze.
uyu munyagwa wasanga waravukiye mucyaro kibi none akaba ashaka kugaragaza ko yarenzwe,umurengwe usiga inzara sha,ejo hazaza ibindi.
Kurubu kugirango ubone abaguzi benshi ugomba kwamamaza ibyo ugurisha,uwo mukobwa arimukazi niko yahisemo uretse ko yahisemo nabi
Kurubu kugirango ubone abaguzi benshi ugomba kwamamaza ibyo ugurisha,uwo mukobwa arimukazi niko yahisemo uretse ko yahisemo nabi
Njye rero ndabona biteye isoni pe. Namwe banyamakuru mwabishyizeho mutya ndabagaye. Umugore kuba mwiza ni mwiza pe. Ariko hari amaphotos mbona yari kugumana we n’umugabo we. Ko yabonye uwe se nyine ni iki kimutera kumva yakwandagaza umubiri we ku gasozi?? Niba aribyo bita gukurura abagabo nabyo byaba bibabaje. Yaba abakurura se ngo abajyane he kandi ko abana n’umwe yahisemo?? Iyi mba mbona ari imfashanyigisho za satani ziganisha ku busambanyi nta kindi
natukuunda uburaya buramukijije !!!! yewe koko nta mwuga udakiza!!!cyabikora narekere aho kuko Imana yamuhaye umugabo !yihane,agarukire yesu
Uyu mugore arasweretse peeeeeee. Naho kubamutuka, nuko mutamubonye abahaye mwashyiramo numunwa ye. Ayo manyo murabona ataryoshye sha? Uuuuuuu!!!! Uwakumpa sha nisaha imwe wenda nkaguha $1.000
Aka gakuri se....karagurisha....ngo nigurire!!! Ikiro nangahe?ariko ufite ikirenge nibitoki bibi....utuguru natwo ntakigenda!! Ndaguha make!!!😅😅😅😅
Wa mukobwa we, wibaza ko umugabo wawe abyishomiye? Niba bimushomisha, arakwanga. Iyo mari ushyira ku karubanda ifitweho uburenganzira numugabo waee gusa. Kuki uyandarika?
Ko irimo hushukwisha abagabo bose barebs iti photo😄uzabaha?
Acha umalaya
Afite ibinesho byiza cyane uwabicengezamo rwagihuta yayindi yafashe amakari bya sawa sawa!!!
mureke umwana akoreshe igihe cye neza, ari mubihe bye byumunezero,no kwikunda nezetrwa ibihe bibi bitaraza rata mumuhe amahoro
ewe wamukobw we n’ibagufashe guseng YESU aguhindur nayubundi satani yaramaze kuronka ikibnza kinni muri wew
Ewana uyu mudamu ndamukunze pe. ni Mwiza kandi agaragaje ko yisanzura imbere y’umugabo we. Gusa amenye ko mu muco wacu iyo wigaragaje utyo babyita kwiyandarika. Ntabwo yakagombye kuba yarabishize ku ma reseaux sociaux. So, for free nk’umuntu ujijukiwe ku myitwarire y’abantu namufasha kumugira inama . azanyandikire kuri manzije@yahoo.com nzamufasha. King James niwe waririmbye ngo mundekere umugore, ayo arya ni ayanjye. Urabona ko yari yaherekejwe na Samusure MC na Masamba nka best man. Byari byiza
ariko sha nibakwihorere uzunguze uwo mubiri wawe ejo bundi nibagushyira muri morgue urimo ama pamba mumazuru bakwihutana ngo utaza kubanukira aho ntuzaba utwereke uburyo ukunze umubiri satani aragushuka ariko my friend abana beza bateye neza barapfuye uzajye ku gisozi urebe urupfu nawe ruzakugeraho komeza uzunguzwe na satani ngo urerekana umubiri,umugore ufite umugabo ntaguhagije?
mwese niba munakijijwe suko mwagakwiye kumubwira nimumwereke inzira nyayo aho kumutuka ubwose mumurushije iki mama umukobwa icyo nagusabaga niba ufite umugabo kunda umugabo wawe ariko wituma abandi bakwifuza
Satan ni danger akorera mu bagore ko gusa nabonye wagirango bosa ibyihebe
Satan ni danger akorera mu bagore ko gusa nabonye wagirango bosa ibyihebe
Ariko uyu mukobwa muramuhora ubusa, ni iki se yakoze kidakorwa koko? Ubusa ni iki se ahubwo? Hari igitsina ke se mwabonye yashyize ku karubanda? Rata live ur life nkuko ubishaka God will judge si abantu. Uri mwiza kdi uteye neza kuko ntiwigurisha kdi nta n’amabagabo babandi ukeneye ureke aba bashaka kukwambika izina ribi gusa. Sinkuzi ariko ndakwikundira. Nkunda ukuntu witereye
Abanyarwandz mukunda gutukana!! Uyu mukobwa ni mwiza birenze! Nanjye meze ntya nahenera isii😂😂😂😂😂
Icyo kibuno nikimara kujogoka inyo,uzamenyako byose ari ubusa,nonese ko ufite umugabo urakurura abandi ugira ute?ahubwo uri indaya butwi,yoboka Kristo uzaba mwiza kurenza uko uri.naho ubundi ubwami bwa shobuja satani buzarangira kdi uzarira ayo kwarika
Ntakibazo ubugoryi burarutana, nambe nawe nturi nkabiriya bicucu byibitinganyi. ariko nawe rero ibyo sibyo ugomba kwihesha agaciro like rwandan women
Yewe wa mukobwa we, icyo nakubwira cyo ukeneye Yesu PE! Ubwo se urarata iki koko? Umubiri ni ubusa uzashira, rwose icyo gihe wirirwa uta ngo urifotoza ngo "kugirango ukurure abagabo". Yesu aragukeneye.


text:
Abantu benshi bafata urukundo mu ngeri nyinshi ndetse bakanaruha ubusobanuro butandukanye bitewe n’inyungu baba babifitemo. Ni muri urwo rwego rero usanga abenshi bibwira ko urukundo ari ugukora imibonano mpuzabitsina ndetse akenshi n’abenda kuzabana ugasanga baryamanye mbere y’uko basezerana.
Ibi akenshi rero biterwa n’ubusobanuro abakundana baba bahaye ijambo urukundo ndetse bigakurikirwa n’ingaruka nyinshi kuko hari igihe umwe aba amaze kugera ku cyo yashakaga bityo agasigara afata wa mugenzi we nk’abandi bose cyangwa uko yishakiye.
Ikibazo cyakunze kugaragara cyane n’icy’abaryamana mbere y’uko basezerana imbere y’amategeko cyangwa no mu itorero kandi ari yo gahunda nyamukuru bari bafitanye. Aha, inzobere mu bijyanye n’umubano Matthew Hussey, yatangaje itandukaniro hagati y’urukundo rugamije kuryamana n’urukundo rugamije kubana cyangwa ruzaramba.
Uyu mushakashatsi avuga ko hari uburyo bwinshi umukobwa ashobora kwereka umuhungu ko amukunda ariko bataryamanye. Ibi ngo umukobwa agomba kubikora atagendeye ku idini asengeramo, cyangwa indi myizerere runaka ahubwo akabikora kuko afite intego runaka.
1. Kwereka uwo musore ko umurutishije abandi.
Umukobwa weretse uwo bakundana ko amukunda kuruta abandi, bituma uwo musore nawe amwitaho ndetse akanamurwanira ishyaka. Aha uyu mushakashatsi avuga ko umusore asaba umukobwa ko baryamana bitewe n’uburyo abona yitwara mu bandi.
2. Kwisanzura ku bandi bahungu ariko mu buryo butabangamiye uwo mukundana.
Iyo umukobwa yisanzurana n’abandi barimo abahungu ku buryo bukabije, uwo bakundana atangira kubona ko ari umuntu usanzwe bityo bikaba byanamuha urwaho rwo kumubwira ibyo yishakiye.
3. Kubanza kumva ko imibonano atari yo ijya mbere.
Iyo umukobwa yinjiye mu rukundo afite intego imwe yo kubaka urukundi rurambye, biroroha cyane kubyumvisha uwo bakundana. Aha na none, uyu mushakashatsi avuga ko iyo umuntu yinjiye mu rukundo afite intego zirenze imwe, byanze bikunze iyo bahurijeho ni yo iza imbere mu gushyirwa mu bikorwa.
4. Gusangira no kumuha umwanya uhagije wo kuganira.
Iyo uwo mukundana abona umwanya uhagije wo kuganira, abasha kumenya ibyo ukunda n’ibyo wanga kuko muba mwaganiriye ku bintu bitandukanye ndetse rimwe na rimwe akanamenya ibijyanye n’imyizerere yawe.


text:
Abantu bitabiriye igitaramo cya Sinach muri parikingi ya Stade Amahoro bakijijwe n’amaguru nyuma yuko imvura yabacunshumukiye ho mu gihe habura igihe gito ngo umuhango wo kuramya no guhimbaza utangire.
Taliki ya 1 Mata 2018 .Nibwo byari biteganyijwe ko umuhanzi Sinach uturutse muri Nigeria yari gutaramira abanyarwanda mu gitaramo kiswe ‘Easter Celebration concert’ .
Kugica munsi cyo kuri iki Cyumweru ahagana isaa Kumi n’iminota 30 nibwo abantu bari babukereye biteguye kuramya no guhimbaza gusa ku bw’ imvura nyinshi yatumye bamwe bajya gushaka aho bikinga imvura kugirango batanyagirwa .
Kubera umubare mucye w’ubwugamo byatumye bamwe bajya kugama imvura mu ihema rya sosiyete ya MTN mu gihe abandi bahise bajya mu ihema ry’ urubyiniro mu abandi bafashe imitaka yabo biruka bajya kugama hafi y’ umuhanda mu mazu ahubatse.
Byari biteganyijwe ko igitaramo gitangira saa saa 5:30 gusa kubera imvura igitaramo kigijwe imbere kubera ikirere kibi ,bamwe mu bahanzi baririmba indirimbo zo guhimbaza Imana bari bahageze ni Aimable Twahirwa, Israel Mbonyi, Tonzi, Aime Uwimana, Alain Numa, Kipenzi n’abandi. Ababyeyi ba Patient Bizimana ndetse n’abandi babwiriza butumwa bahageze igiterane kitaratangira.
REBA AMAFOTO HANO:
Ntitwaherutse ngo barasenze imana ikababwira KO ntamvura izagwa ra


text:
Urusengero Redeemed Gospel Church rw’umuvugabutumwa umaze kwamamara kubera ibitangaza akora abinyujije mu buhanuzi Bishop Rugagi Innocent ndetse n’urw’Itorero Inkuru Nziza ziherereye mu Mujyi wa Kigali rwagati zafunzwe nyuma yo kutubahiriza ibyo zasabwe gukosora n’Akarere ka Nyarugenge.
Ku gicamunsi cyo kuri uyu wa Mbere tariki ya 13 Gashyantare 2018 nibwo ubuyobozi bw’akarere ka Nyarugenge bwashyize ingufuri kuri izi nsengero zombi nyuma y’igenzura ryakozwe bagasanga bataruzuza ibyo basabwe gukora kugira ngo bakorere muri uyu mujyi bidateje ikibazo.
Amakuru agera ku Ukwezi.com avuga ko urusengero rwa Bishop Rugagi rwafunzwe kubera ko rubangamira abaruturiye, aho bavuga ko basakurizwa mu gihe cy’amateraniro akunze kuhabera buri munsi.
Bivugwa ko Akarere ka Nyarugenge kari kahaye izi nsengero zombi amabwiriza y’ibigomba guhindurwa, nyuma hakozwe igenzura basanga nta cyakozwe ari nabwo hahise hafatwa umwanzuro wo kuba zishyizweho ingufuri.
Ibi bibaye mu gihe urusengero rwa Reedemed Gospel Church rwa Bishop Rugagi hari gahunda y’amasengesho y’iminsi 77 yahawe izina rya "Habwa’’ yagombaga kuzajya aba buri munsi nimugoroba.
Twagerageje kuvugana n’Ubuyobozi bw’izi nsengero ubwo twandikaga iyi nkuru ngo batubwire impamvu y’ifungirwa ntibyadukundira.
Urusengero rwa Bishop Rugagi ruherereye mu mujyi wa Kigali rwagati rwafunzwe n’ubuyobozi bw’akarere ka Nyarugenge
Itorero Inkuru Nziza naryo ryashyizweho ingufuri


text:
Mucyo Sabine yakoraga umurimo w'Imana mu itorero rya Bethesda Holy church akaba ari ho banamusezereye. Ni umuhango waranzwe n’amarira ndetse n’agahinda ku bawitabiriye, harimo inshuti n'abavandimwe batandukanye. Mu buhamya mama wa Caleb Uwagaba yatanze mu rusengero nk'umwe mu barwaje Nyakwigendera yavuze ko mbere y'uko Mucyo Sabine apfa, muganga yari amaze kubimubwira. Yagize ati:
Muganga mu gitondo cya kare yaranteguje. Arambaza ngo ese ni wowe urwaje. Ndamusubiza ngo yego ni njye umurwaje, arambwira ngo ndagukeneye mu biro byanjye. Nuko arambaza nonese umurwayi uramubona ute? Musubiza ko arembye nawe arambwira ngo n'ubundi yaje arembye ariko ibipimo biragaragaza ko bikabije arambwira ngo ibiri bubeho nze kwihangana.
Mama wa Caleb umwe mu barwajije Nyakwigendera Sabine
Abakoranaga na Mucyo Sabine umurimo w'Imana bavuze ko urupfu rwe rwateje icyuho gikomeye haba mu itorero ndetse n'abo bakoranaga umurimo wo kwakira abakiristo mu itorero rya Bethesda Holy church. Abagiye bafata ijambo bose bihanganishije umuryango wa Nyakwigendera avukamo n'umugabo we Ev Caleb Uwagaba batabashije kubana igihe kirekire.
Bishop Rugamba Albert uyobora Bethesda Holy church yibukije abantu bose bari aha ko mu gihe cyose bagifite amahirwe yo kuramira kuri iy'isi, batekereza ku iherezo ryabo bityo bagashaka ijuru. Yagize ati: "Dukwiye guherekeza Sabine, ariko dutekereza cyane tukavuga ngo ko Sabine agiye, ari umwana muto, ntiyagize n'umunezero w'urugo ni bwo yaragishaka, kuki agiye njye nkasigara?. Umunyabwenge agatekereza atyo agakoresha neza amahirwe Imana imuhaye."
Bishop Rugamba Albert uyobora Bethesda Holy church
Nyakwigendera Mucyo Sabine yabonye izuba tariki ya 4/09/1988 atabaruka kuwa Kane tariki 4/10/2018 mu bitaro bya CHUK. Mucyo Sabine yitabye Imana azize indwara yitwa Systemic Lupus Erythematosus. Ni indwara mbi cyane aho abasirikale b'umubiri bacanganyukirwa bagatangira kurwanya no gusenya uturemangingo tw'umubiri (cells) bagombye kuba barinda. Mu gusezera bwa nyuma kuri Mucyo Sabine, Ev Caleb Uwagaba yavuze ko hari umuganga w'umunyarwandakazi uba muri Leta Zunze Ubumwe za Amerika wamubwiye ko Sabine atazabaho kubera ko indwara yari arwaye itajya ikira. Yanavuze andi magambo ateye agahinda, ati:
Mucyo wanjye, harya ngo iyo umucyo ubuze, ntihaza umwijima? Icuraburindi rituma tutareba aho tujya?? Mucyo ntiwari ukwiriye kwirengagiza ko twasezeranye kuzabyarana Ineza Mucyo Gaella na Gabiro Mucyo Gaella. Wansabye ko bavuka bafite imkisatsi nk'iyanjye ariko bitonda nkawe!! Nonese ko ugiye bazava he? Uribuka ko twari kuzajyana gushima Imana ku wa Gatatu mu ba mama ku rusengero??? Nonese Honey ubu ntituzongera kuririmbana mbere yo kuryama?? Basi reka nkureke waransezeye ngira ngo urambeshya, none ndabona bishoboka. Igitabo twari kuzatangira kwandikana urumva nzakibasha njyenyine? Iminsi ijana y'urushako (Hundred days of marriage), amakuru azacyijyamo nayakura he udahari? #OneInMillion #Umutarutwa.


text:
“Bavandimwe b’uru Rwanda rwacu twese nimuhaguruke, turubumbatire mu mahoro, mu kuli, mu bwigenge no mu bwumvikane”.
Imyaka 52 irashize u Rwanda rubaye igihugu cyigenga. Burya koko ngo ibijya gushya birabanza bigashyuha. Ab’Impirimbanyi cyane muri rubanda babanje guhangara ingoma ya Cyami yari ishingiye ku mavuko no kuri gihake, bashirwa bayihangamuye taliki ya 28 Mutarama 1961, i Gitarama. Nyuma yaho gato Rubanda ntiyazuyaje, yerekanye ko yifitemo icyifuzo n’ubushobozi bwo kwitegekera igihugu mu murongo ubereye inyungu za benshi ubwo yacaga impaka bidasubirwaho mu matora yiswe Kamarampaka, taliki ya 25 Nzeri 1961, ayo matora adafifise akaba yari ahagarariwe na LONI! Ishyaka PARMEHUTU ryatsinze ayo matora rifatanyije n’abo barebaga mu cyerekezo kimwe bazanye impinduka itazibagirana, kuva icyo gihe hatangazwa ko Gatwa, Gahutu, Gatutsi bareshya imbere y’amategeko, ko nta mwenegihugu wavukiye gutegeka, ngo undi avukire kumubera umugaragu. Kugira ngo ibyo bigerweho ku buryo bwuzuye, ubutegetsi bw’umuzungu bwagombaga guhabwa iherezo mu Rwanda. Uwo munsi w’akataraboneka niwo nyine twizihiza uyu munsi.
Hari taliki ya 1 Nyakanga 1962 rero, ubwo ibendera ry’u Rwanda rwigenga ryazamurwaga, iry’Ububiligi rikamanurwa bidasubirwaho, naho Kalinga n’izayo zose ikagirwa umuziro mu Rwatubyaye. Uwo munsi haririmbwe indirimbo nshya twiteguye kongera kuririmba ku manywa y’ihangu, ubwo Revolisiyo idasesa amaraso turiho dutegura izaba imaze gushyira mu mwanya waryo Ibendera rya Ntare School n’indirimbo bijyana, ya yindi Abanyarwanda twese dukomeje guhatirwa kuririmba ariko mu by’ukuri tutazi neza iyo yaturutse n’impamvu zayo. Reka tujye twibaza kandi twisubize: ko umunsi w’ubwigenge bw’u Rwanda wabaye umwe rukumbi, ni ukuvuga taliki ya 1 Nyakanga 1962, ibyabaye uwo munsi tukaba tubizi n’ibirango byahawe Repubulika y’u Rwanda rwigenga tukaba tutabiyobewe, kuki Paul Kagame na FPR ye bashishikajwe no gukomeza kudutobera amateka ?
1. Byagenze bite uwo munsi?
Imihango y’umunsi w’ubwigenge le 01/07/1962 i Kigali yabimburiwe n’igitambo cya Misa yabereye muri kiliziya y’Umuryango Mutagatifu (Sainte Famille). Misa yashojwe n’indirimbo yo gushimira Imana yitwa mu kilatini “Te Deum”.
Hakurikiyeho ibirori byabereye ku rubuga rwitiriwe Repubulika (Place de la République). Aho rero ku rubuga rwa repubulika hari hubatswe ikiraramizi (igisharagati, tribune) cya kijyambere, perezida wa Repubulika Nyakubahwa Geregori Kayibanda yicayemo, akikijwe n’abafasha be ba hafi n’abashyitsi b’imena bari baturutse hirya no hino ku isi.
Ijuru ryari rikeye cyane. Habanje akarasisi (défilé) k’ingabo z’igihugu, hanyuma i saa yine zuzuye (10h00), haba umuhango nyamukuru wo kuzamura IBENDERA rya Repubulika y’Urwanda ari nako iry’Ububiligi ryamanurwaga, haririmbwa kandi indirimbo yubahiriza igihugu ariyo “Rwanda rwacu, Rwanda gihugu cyambyaye”.
Ibyishimo byari byuzuye imitima, bamwe mu bantu bakuru ntibashoboye kwifata. Bararize bibuka ibibi bari barakorewe n’ingoma ya gihake, cyami na gikolonize byari bigendeye rimwe nk’ifuni iheze. Abakiri bato bari bizihiwe, abana babishoboye bari buriye mu biti kugirango bashobore kureba neza ibirori no kubona abategetsi bashya b’Urwanda n’abashyitsi b’imena bari aho. Hakurikiyeho ijambo rya Nyiricyubahiro perezida wa Repubulika, Bwana Geregori Kayibanda.
Ibirori byarakomeje, birangiye habaho akanya ko kwakira abashyitsi. Igitekerezo cyari mu mitwe no mu mitima ya bose ni ikivi gikomeye Abanyarwanda bari batangiye cyo guteza igihugu cyabo imbere mu ngeri zose.
2.Ubutumwa bukomeye bw’uwo munsi bwahitishijwe mu ndirimbo yubahiriza igihugu yaririmbwe taliki ya 01 Nyakanga 1962
Twibuke ko indirimbo yubahiriza igihugu cy’u Rwanda yahimbwe na Bwana Michel Habarurema wayoboraga korali Abanyuramatwi. Ubutumwa bwayo bukomeye bugaragarira ahanini mu mpakanizi yayo ( interuro zigaruka muri nuri gitero) no mu magambo yose ayigize ariyo aya akurikira:
1.Rwanda rwacu, Rwanda gihugu cyambyaye,
Ndakuratana ishyaka n’ubutwali.
Iyo nibutse ibigwi wagize kugeza ubu,
nshimira Abarwanashyaka bazanye Repubulika idahinyuka.
Bavandimwe b’uru Rwanda rwacu twese, nimuhaguruke,
Turubumbatire mu mahoro, mu kuli,
mu bwigenge no mu bwumvikane.
2. Impundu nizivuge mu Rwanda hose,
Repubulika yakuye ubuhake,
Ubukolonize bwagiye nk’ifuni iheze.
Shinga umuzi Demokarasi
Waduhaye kwitorera abategetsi.
Banyarwanda: abakuru,
Namwe abato mwizihiye u Rwanda
Turubumbatire mu mahoro, mu kuli,
Mu bwigenge no mu bwumvikane.
3.Bavukarwanda mwese muvuze impundu,
Demokarasi yarwo iraganje.
Twayiharaniye rwose twese uko tungana.
Gatutsi, Gatwa na gahutu
Namwe banyarwanda bandi mwabyiyemeje,
Indepandansi twatsindiye
Twese hamwe tuyishyigikire,
Turubumbatire mu mahoro, mu kuli,
Mu bwigenge no mu bwumvikane.
4. Nimuze dusingize Ibendera ryacu.
Arakabaho na Prezida wacu.
Barakabaho abaturage b’iki Gihugu.
Intego yacu Banyarwanda
Twishyime kandi twizane mu Rwanda rwacu.
Twese hamwe, twunge ubumwe
Nta mususu dutere imbere ko,
Turubumbatire mu mahoro, mu kuli,
Mu bwigenge no mu bwumvikane.
Umwanzuro
Mu gihe duhimbaza umunsi ngarukamwaka w’Ubwingenge bw’U Rwanda ku nshuro ya 52 , abenegihugu benshi bari mu kababaro gakomeye baterwa n’uko igihugu cyacu kiri mu icuraburindi rikomeye cyaroshywemo na Paul Kagame n’Ishyaka rye ryitwa FPR Inkotanyi. Koko rero ubutegetsi bw’igitugu bwa Paul Kagame n’Agatsiko ke ntibuhwema gusiribanga ibyiza byose rubanda yari itegereje kuri Republika ishingiye ku mahame ya demokarasi. Paul kagame n’Agatsiko ke bagaruye GIHAKE nshya ishingiye ku iterabwoba rya gisilikari,irondakoko, ikinyoma n’ukwikubira ibyiza byose by’igihugu hagamijwe kongera guhindura Abenegihugu ABAGEREERWA n’INKOMAMASHYI ku buryo burushije ubukana ibyariho ku ngoma ya cyami na gikolonize.
Mu gihe duhimbaza isabukuru y’ukwishyira ukizana kwa buri mu nyarwanda, Perezida Paul Kagame we ahugiye mu manyanga yo guhindura Itegekonshinga ryo mu 2003 nk’uko ryahinduwe kugeza ubu, cyane cyane mu ngingo yaryo y’101 igena ku buryo budasubirwaho ko Umukuru w’igihugu atemerewe kurenza Manda ebyiri “Nta na rimwe umuntu yemererwa gutorerwa manda zirenze ebyiri ku mwanya wa Perezida wa Repubulika”.
Guhindura Itegekonshinga kugira gusa ngo Paul Kagame yongere yibe ubutegetsi, ntabwo biri mu nyungu z’u Rwanda n’Abanyarwanda ahubwo ni uburyo bwo gushaka guhembera umwiryane no gushoza indi ntambara isesa amaraso mu bana b’u Rwanda. Niba Kagame akomeje gahunda ye mbisha yo guhindura Itagekonshinga agamije kongera kwitoresha ku kingufu, azaba ateye intambwe ya nyuma igomba kwereka rubanda ko Inkotanyi zashubije Abanyarwanda mu buja, mu mikorere n’imigenzereze by’ingoma ya cyami na gihake, bigaragazwa no kutwambura uburengazira ku butaka , ku mitungo bwite y’abaturage. Ubuja bugaragarira na none mu gufungira igice kimwe cy’abenegihugu urubuga rwa politiki no kutwambura uburenganzira shingiro bwo kwitorera abategetsi twibonamo. Imbere y’agasuzuguro nk’ako, icyo dukwiye gukora ni iki, nka rubanda ? Nta kindi kitari icyo iyi ndirimbo ubahiriza igihugu itubwira: “Bavandimwe b’uru Rwanda rwacu twese, nimuhaguruke”, turubumbatire, hato ejo rutongera kuduhombokeraho twituramiye.
Si ubwa mbere dutsinda ingoma ya cyami!Iyi GIHAKE ya Paul Kagame nayo mubyiyemeje twayitumura nk’uko Abarwanashyaka b’ikubitiro ari nabo bakurambere bacu basezereye ingoma ya Kigeli wa V Ndahindurwa, ikagenda nk’ifuni iheze.
Nifurije Abanyarwanda bose umunsi mwiza w’ubwigenge,
nkanabibutsa ariko iri jambo ritoroshye : “Ubwigenge buraharanirwa”
“Bavandimwe b’uru Rwanda rwacu twese, nimuhaguruke , turubumbatire mu mahoro, mu kuli, mu bwigenge no mu bwumvikane”.
Padiri Thomas Nahimana
Umukandida w’ Ishema Party
Mu matora y’umukuru w’igihugu yo mu 2017.


text:
Mu ijoro ry’uwa mbere dusoje w’ubunani taliki 1 Mutarama 2018,ubwo hirya no hino bizihizaga isozwa ry’umwaka no gutangira 2018 mu mahoro,mu Rwanda ahitwa parking kuri stade Amahoro mu mujyi wa Kigali igitaramo EAP cyahuje benshi barasabana ndetse hagaragara udushya twishi mu mwambarire bamwe bagitaha basa nkabiyambitse ubusa.
Icyi gitaramo cyahuje ibyamamare bitandukanye bakunzwe mu Rwanda,Sheeb na Alikiba,ubwitabire bwari hejuru y’uko bisanzwe akarusho cyitabiriwe n’abasirimu gusa.Bari birekuye barangwa ni ibyishimo birimo kurya no kunywa inzoza zitagira ingano. Imyambarire yo yari yiganje ku rubyiruko wagiraga ngo hari uwayibabwirizaga dore ko bamwe bari hafi yo kwiyambika ubusa umuziki urabyinwa ibyuya birashoka.
Ihere ijisho amafoto
Abdou Bronze-Celebzmagazine.com
Photo:Kalisa Cloude


text:
Amateka agaragaza uburyo mpuzamyumvire bwaranze Abatabazi b’Abacunguzi b’u Rwanda, mu gushimangira icyizere ntagamburuzwa cyo kubaho k’u Rwanda no guhamya iginyiro mu mahanga aruzengurutse.
Mu gice cya mbere cy’iyi nkuru itekereza ku ihuzabitekerezo ry’Abatabazi b’Abacunguzi b’u Rwanda ku cyizere cy’ahazaza h’u Rwanda, twatatuye ibirango bihamije icyerekezo abo batabazi baganishagamo igihugu no kuva imuzi amateka y’u Rwanda y’uburyo Gihanga Ngomijana yahanze ibimenyetso biranga igihugu bigaragaza icyizere cy’ahazaza hacyo.
Ibyo yabishyizeho ubwo yimikaga Urusengo Nyamiringa nk’ikirango cy’igihugu cya mbere, nuko Umutabazi w’Intarumikwa Ruganzu Ndoli asubyamo, nawe yimika Kalinga izungura Rwoga yari yaranyazwe n’Abanyabungo.
Mu bushakashatsi bw’igihe kirekire ku mateka y’umushinga wo kubaka u Rwanda, imitekerereze n’imigirire yawuranze, bwakozwe n’Inzobere mu Busizi, Umuco n’Amateka y’impitabihe ku gihugu cy’u Rwanda, ari we Umusizi Nsanzabera Jean de Dieu (Intiti Itekerereza Ingoma), yashyize ahagaragara uruhare rw’abandi batabazi bazunguye abo babanje, mu gukomeza umujyo bari baratangiye wo guhanurira igihugu ahazaza hacyo heza.
Abatabazi b’abacunguzi nka Kigeli Rwabugili na Kagame Paul, na bo ntibigeze batatira umujyo wa Gihanga wo guhamya u Rwanda rukigirira icyizere cy’ubudahangarwa n’ubwisanzure ntakebakeba ku isi ya Rurema.
Amakuru mpamo y’ayo mateka, akeshwa igitabo cyitwa “Intwari y’Izahabu, yakebanuye u Rwanda rukongera kubaho” cy’amateka y’umushinga wo kubaka u Rwanda umaze imyaka 926 (1091-2017) Umutumba wa Kabiri.
Uko ibyo birango by’ihuzabitekerezo mu guharanira icyizere cy’ahazaza h’igihugu, bagiye babihuza
Kigeli Rwabugili: Ni Umutabazi w’Umucunguzi wa gatatu mu mateka y’u Rwanda wabonetse hashize imyaka 310 [1543-1853] habayeho Umutabazi w’Umucunguzi Ruganzu Ndoli.
Yategetse u Rwanda rugeze kure mu kwigarurira ibihugu ariko asanga hari ikibazo cy’ingorabahizi cy’ibihugu byigaruriwe mu mizo ya mbere byari bitangiye gushaka kurwigaranzura ngo byigenge. Mu bihe bye, Kigeli Rwabugili yakomeje gushimangira icyizere cyo gukomera k’u Rwanda nk’igihugu gifite ubusugire bwacyo kandi gihamije igitinyiro.
Umugambi we wa nta gisibya wari uwo gukomeza koromya amahanga ayagusha ruhabo ari nako asoza uw’igihe kirekire w’ibitero byo kwagura u Rwanda byari bimaze imyaka myinshi biyogoza ibindi bihugu, nuko Rwabugili yoromya amahanga karahava, ashyirwa umugambi we wo gucecekesha amahanga awugezeho.
Yasoje Ingoma ye u Rwanda rwari isibaniro ry’ibihugu 29 bibaye igihugu kimwe. Icyizere cyo guhamya igitinyiro Gihanga yaharaniye mu myaka isaga 804 yari ishize, cyagezweho ku ngoma ya Rwabugili. Ni ukuvuga ko na we ntacyo yigeze ahinduraho ku cyizere cy’ahazaza ba sekuruza mpangarwanda batangiranye baruhanga. Ahubwo yakajije umurego mu kugishimangira, kugeza ubwo abigezeho, ahindura u Rwanda igihugu ntavogerwa mu ngeri zose.
Kagame Paul: Ni Umutabazi w’Umucunguzi wa kane mu mateka y’u Rwanda wabonetse nyuma y’imyaka 105 [1895-2000] Umutabazi w’Umucunguzi Kigeli Rwabugili abayeho.
Yategetse nyuma y’urugamba rw’igihe kirekire rwo kurwanya igihu cyari kibuditse mu Rwanda cy’amacakubiri y’irondakoko n’irondakarere, yari yungirijwe no guheza hanze impunzi z’Abanyarwanda zari zimaze igihe kirekire mu mahanga. Yabonetse nyuma yo gutsinda urwo rugamba abohoje igihugu, akanahagarika Jenoside yasoje umugambi wari umaze imyaka 99 wo gusenya umushinga wo kubaka u Rwanda.
Nyuma yo kujya ku buyobozi bw’u Rwanda, Kagame yihutiye gushyiraho ibirango bishya bijyanye n’intego yari afite iganisha igihugu aheza yacyifurizaga. Ibirango bishya yashyizeho, n’ubundi byakomeje gushimangira umurongo washyizweho na Gihanga wo kubaka igihugu kigwije icyizere ntagamburuzwa cyo kubaho neza mu mahoro atagira imbinduka n’ubumwe butagajuka.
Ibirango by’igihugu byashyizweho na Kagame Paul birimo Ibendera ry’igihugu, Ikirangantego cy’igihugu kikanje muri Repubulika n’Indirimbo yubahiriza igihugu.
Mu gihe Kagame Paul yanozaga imiterere y’ibyo birango bishya bijyanye n’aho yifuza kuganisha igihugu, ntiyigeze abusanya intero n’Abatabazi b’Abacunguzi b’u Rwanda bamubanjirije. Byose uko ari bitatu, bishimangira intero Gihanga yateye, Ndoli akayisubira na Kigeli Rwabugili akayishimangira.
Indirimbo yubahiriza igihugu “Rwanda Nziza,” yashyizweho ku butegetsi bw’Umutabazi w’umucunguzi Kagame Paul, yashimangiraga ukudatezuka ku mugambi w’igihe kirekire Abakurambere batangije wo kubaka igihugu gishinze imizi, gifite ubusugire n’umutekano ntakemangwa, kandi gifite iterambere rirambye mu ngeri zose.
Ntiyibagiwe gushima no gucyeza Abakurambere b’Imbanza mu mushinga wo kubaka u Rwanda, umuhati bagize barugenera uko rugomba kubaho bakarwubaka rugahamya igitinyiro n’icyizere ntagamburuzwa cy’ahazaza, bakarwagura rukaba ubukombe, rwari imisozi 7, rukaba urwunge rw’imisozi igihumbi.
Rwanda Nziza ni indirimbo irimo amagambo yuje icyerekezo n’icyizere Abanyarwanda bifitiye, bafitiye Abayobozi babo n’igihugu cyabo muri rusange, by’umwihariko Kagame Paul, wakuye igihugu ahabi akagishyira ku murongo.
Ibendera ry’igihugu, rifite amabara atatu: Ubururu juru, Umuhondo w’izahabu n’Icyatsi kibisi”, ariko ibara rifite ubwiganze kuruta ayandi ni Ubururu-Juru, burimo imirasire y’izuba makumyabiri n’ine (24).
Byose bifite ibisobanuro, biganisha ku bumwe bw’Abanyarwanda, urumuri rw’Icyizere cy’ahazaza h’u Rwanda, igihugu gifite uburumbuke n’iterambere rirambye.
Ikirangantego cy’igihugu kibumbatiye ibimenyetso byinshi, byose biranga intego nshya z’Abanyarwanda arizo: Ubumwe, Umurimo no Gukunda igihugu byaba ngombwa ukagipfira kandi ukaba wakirasanira. Ni nawo mugambi w’igihe kirekire Gihanga yashyizeho ubwo yahangaga u Rwanda, ukaba ugomba gushimangirwa uko ingoma zisimburana iteka.
Ibirango ku buyobozi bw’Umutabazi w’umucunguzi Kagame Paul, bigaragaza neza ko igihugu cyazutse, kigatangirira ku murongo nk’uwo guhangwa bundi bushya. Bigaragara ko ku buyobozi bwe, ubwo yashyiragaho ibirango bishya by’igihugu, cyari gihanzwe bushya nko ku ngoma ya Gihanga Ngomijana mu myaka isaga 876 [1124-2000] yari ishize Umutabazi w’umucunguzi Gihanga abayeho.
Iki ni n’ikimenyetso kigaragaza ko igisekuruza gisaza, kikazongera kugaruka mu myaka runaka. Abahanga mu bucukumbuzi by’imibereho ya muntu, bagaragaza ko iyo umuntu apfuye, hashobora kuzavuka undi basa, bahuje imitekerereze, imigambi n’imikorere, mu gihe cy’imyaka magana atatu na mirongo itandatu [360] ihwanye n’umuzenguruko w’uruziga rugenda rwizengurukaho kugeza aho rwatangiriye, rutagira itangiriro, ntirugire n’iherezo, rukaba ikimenyetso gikomeye cy’ubumwe bw’abanyarwanda no gusenyera umugozi umwe ku buryo nta wacamo ngo abatandukanye.
Mu gusoza iki gice kigaragaza uguhuriza k’umugambi umwe w’icyizere cy’ahazaza h’igihugu ku Batabazi b’u Rwanda, bigaragara ko bose bagiye bahuza mu gushyiraho inkingi mfatizo igihugu kizagenderaho imyaka amagana n’amagana batakiriho, abagituye bakagira imyumvire n’icyerekezo kimwe cyo kukigirira icyizere, ubuyobozi bwabo na bo ubwabo. Bose bifuzaga igihugu gikomeye, cyubakitse, gishinze imizi, gikundwa na bene cyo ndetse n’amahanga akizengurutse, gifite ubusugire, umutekano, amahoro n’igitinyiro cya nyirigihugu.
Aha niho habera benshi ikiyoberabaswa, cyane cyane ku batemera neza ukuri kw’amateka y’u Rwanda ashingiye kuri Gihanga I Ngomijana nk’umuhanzi wacyo aho benshi batemera ko yabayeho, benshi babikorera mu kurushaho gupfobya u Rwanda, aho bagaragaza ko ari akana kadafite uburambe mu buyobozi no mu kwiyubaka kavutse ejo bundi mu kinyejana cya 16.
Icyo kinyejana cyageze hihiritse imyaka isaga 500, u Rwanda ruriho rushinze imizi rwiyubaka kandi rufite ubuyobozi bufite umurongo uhamye wo kwiyubaka, ndetse hakaba n’amateka agaragaza ko na mbere y’uko rubaho ahasaga mu wa 300 nyuma ya Yezu Kirisitu, ubu butaka rufite bwari bugandagajeho ibihugu 29 byose biganje, bifite ubutaka bibarirwaho, umwami uganje, ingabo n’ingoma ngabe nk’ikirango cy’igihugu nk’uko bigaragazwa mu gitabo “Imizi y’u Rwanda” cy’Amateka kuva mu wa 300 kugeza mu wa 1900.
Niba amateka agaragaza umuryango mugari w’abantu aba n’aba ko bariho, nuko baba bafite inkomoko. Ibitekerezo byubaka igihugu, ni uruhererekane rw’imiryango migari ya bene cyo, niba u Rwanda rufite ubuhangange bwo kwiyubaka no kwikemurira ibibazo, ni ukuvuga ko atari ibya vuba, ntabwo ari ibihangukano, ahubwo ni uruhererekane rwo mu muryango mugari uva ku bakurambere.
Iki ni igihamya gikomeye kigaragaza ko ubwo buhangange abo mu kinyagihumbi gishya bafite n’ubundi babusangiye n’abakurambere mpangarwanda bakomokaho bo mu bihe by’ihangwa ry’u Rwanda.
Umwambari w’umwana agenda nka se, ubuhangange bw’abatubanjirije, bugaragazwa n’ibyo dutekereza n’uburyo tubishyira mu bikorwa, nta kinegu kiri ku Rwanda, nta bugufi bwo gusumbwa bururiho, ni igihugu gihamije ibirindiro, gifite umurongo ntayegayezwa wo kwiyubaka gushingiye ku kwigira gukomorwa ku bakurambere mpangarwanda.
Ibindi byimbitse ku mateka yaranze abo Bacunguzi b’u Rwanda n’ibikorwa by’ubutwari byagejeje igihugu aheza bikubiye mu bitabo “Intwari z’Imbanza, zubatse u Rwanda rugahamya igitinyiro” Umutumba wa mbere, n’igitabo “Intwari y’Izahabu, yakebanuye u Rwanda rukongera kubaho” Umutumba wa Kabiri, by’amateka y’umushinga wo kubaka u Rwanda umaze imyaka 926 (1091-2017).
Ibi bitabo byose byanditswe n’Inzobere mu Busizi, Umuco n’Amateka y’impitabihe ku Rwanda, Nsanzabera Jean de Dieu (Intiti Itekerereza Ingoma). Bigurishirizwa mu iguriro ry’ibitabo rya Caritas i Kigali n’i Butare ndetse no mu Ikirezi ku Kacyiru.
Inkuru bifitanye isano : Abatabazi b’u Rwanda mu ihuzabitekerezo ku cyizere cy’ahazaza h’u Rwanda (Igice cya mbere)